Anboto-MARIren kobazuloa | Ruta Arrazola, País Vasco (España)- GPS track\n335 57 73\nBisitak 3779, kokapena 23\nOrain arte Euskal Herrian egin dudan ibilbiderik ikusgarriena. Ibilbide gogorra bezain polita.\nArrazolatik atera gara, goizean goiz. Aurreko egunetan ez du euririk egin, beraz baldintzak onak ziren igoera egiteko. Euriarekin ibilbide hau oso arriskutsua izan daiteke; ondo ziurtatu igoerako arroka eta belarra lehor egongo dela.\nHasiera pista bat jarraitzea da, baina 2 km pasa ondoren eskumara hartu behar da eta gora belarretik. Desnibel handia igotzen da distantzia txikian.\nBelarra bukatzerakoan harritik igo behar da. Hemen marka gorri batzuk galdu ditugu eta zati batean leku arriskutsu batetik pasatu gara (plaka moduko bat). Seguraski beste bide errezago bat egongo da. Zati hau pasa eta gero, trepada gogorra dago (marka urdin batzuk jarraitu), baina ez dauka arrisku handirik (ez da soka behar).\nDesnibel handia igo eta gero, Mariren kobazulora iritsi baino lehen, beste kobazulo ikusgarri bat zeharkatu behar da. Hau zeharkatu eta gero ibilbidearen zatirik arriskutsuena dago (ikusi argazkia). Kontuz ibiliz gero, ez dauka misterio handirik. Parabolt batzuk jarri berri dituzte eta beraz, soka eramanda arriskurik ez dago.\nEta Mariren kobazuloa... izugarria!! Benetan, hitzik ez. Argazkietan ez da toki horren edertasuna antzematen.\nBukatzeko, Mariren kobazuloa utzi eta berriro marka urdinak jarraitu eta Anbotoko tontorrera iritsi gara.\nJeitsiera Zabalaunditik egin dugu eta bertatik berriro Arrazolara.\nLaburbilduz, mendian ibiltzen ohituta ez bazaude, hau ez da zure ibilbidea. Baina mendian ibiltzen bazara eta trebezia apurtxo bat badaukazu "trepadak" egiten, ibilbidea izugarri gustatuko zaizu. Hori bai, KONTUZ IBILI!!\nZeharkatu behar den kobazuloa\nKaixo, zure lagunak ibilbide interesgarri hau topatu du Anboto-MARIren kobazuloa https://eu.wikiloc.com/ibilbide-alpinismo/anboto-mariren-kobazuloa-5430565 Ondo izan, Wikiloc | Rutas del Mundo\nIbilbied hau Aideko(r)ekin egin nuen\nEsan Aideko(e)ri ibilbide honetan bidelagun bezala artzeko\nJarraitu Aideko eta ezagutu ibilbide berriak!


Festak, genero-harremanak eta feminismoa – Joxemi Zumalabe Fundazioa\nHome / Eskuma / Festak, genero-harremanak eta feminismoa\nJoxemi Zumalabeko kideak oso pozik gaude Miren Guilló Arakistainek koordinatu duen “Festak, genero-harremanak eta feminismoa” gogoeta kolektiboa liburu formatuan argitaratu delako.\n“Subertsioz eta plazerez ehundutako harremanak eta gorputzak gara festetan. Afektuak, konplizitateak, barrea eta dantza. Aitzitik, jendarteko gatazkak eta desberdinkeriak ere islatzen dira haietan. Izan ere, kultur (sistemen) adierazpen ahaltsu direnez gero, jendarte, herri, talde edota komunitate jakinen ezaugarri guztiak islatzen dira jaietan. Ondorioz analisi eta gogoetarako pribilegiozko leku bilakatzen dira: bizimodu sozialak egituratzeko moduen berri ematen digute, baita jendarte horren eraldaketarako eta disidentziarako estrategien berri ere.\nLiburu honetan, festak genero-ikuspegitik aztertzeko zenbait gako proposatzen dira, esaterako, antropologia feministak eta, oro har, feminismoak proposatzen dituen zenbait ainguraketaren bitartez. Hala, testuinguru desberdinetan sortzen diren zenbait jai-erritu, egitasmo eta genero-harreman analizatzen dira. Horrez gain, festa-esparruan sortu diren hainbat ekimen, aldarrikapen, prozesu parte-hartzaile eta gogoeta ere bildu dira. Agentzia feminista erdigunean, festak eraldaketa kolektiborako esparru ahalbidetzen baitira. Funtsean, abiagune, testuinguru eta narrazio desberdinen artean festa-politika feministetan eta plazeraren kudeaketa kolektiboetan arakatzeko mapa sortu nahi izan da, bestelako koordenatuen bilaketan”\nLiburua edo .pdf eskuratzeko sakatu hemen\n… edozein herriko jaietan elkar ikusiko dugu…\nAstran BOR BOR (K)


2018ko WANTED lehiaketa\n10. edizio honetan, Gazteria Zerbitzuak eta Ekonomia Sustapenak bultzatzen duten Wanted Ideien Lehiaketan hautatutako proiektuak hurrengo hauek izan dira: “Oreka”, “Osito&Co”, “Hondale”, “Komunitatea Hartu” eta “GetxoEXP”.\n“Oreka” Denis Ugalderen proiektua da eta elikagaiak berreskuratzeko B2B zerbitzua eskaintzen du. Plataforma baten bitartez elikagai-soberakinaren eragile emaileen eta irabazi-asmorik gabeko erakunde hartzaileen arteko harremana koordinatzen da. Hala, lehenengoei zerga-onurak bermatuko zaizkie, gizarte- eta ingurumen eraginarekin batera. Ekimen honek 7.500€ jasoko ditu.\nTamar Gigolashivilik sustatutako “Osito&Co” izenekoa gastronomiaren eremuko berrikuntza-proiektua da eta gominola alkoholdunak sortzean datza, ondoren horiek merkaturatzeko asmotan. Ideia hori aurrera eramateko sustatzaileak 10.500€ jasoko ditu.\n“Hondale” fikziozko film laburra da eta Getxoko udalerriari ikusgaitasuna emateaz gain, urteak nola igarotzen diren lantzen du eta pertsona adinduei erreparatzen die. Sustatzailea Ainara Mentxaka Rodriguez da eta 7.385€ jasoko ditu.\n“Komunitatea Hartu” izeneko proiektuak pertsona adinduen kontakizunari balioa eman nahi dio, gizartearen transmisioa berreskuratzeko helburuaz. Horretarako, belaunaldien arteko tailerrez eta argazki-erakusketaz baliatzen da. Ane López de Letona egileak 5.115€ jasoko du.\nAzkenik, “GetxoEXP” Itxaso Bereistegi Hoyos eta Karla Crego Cordónen proiektu soziokulturala da eta gai desberdinen inguruan (dantza, kaligrafia, argazkia...) esperientziak nahiz erakusketak sortzeko. Proiektu hau kontratatua izango da Getxoarte ekimenaren barruan aurrera eramateko, 10.000€tan.


Pako Aristi: «Gure min guztiak dena egonkor nahi izatetik datoz» | EIBZko liburutegia\nPako Aristi: «Gure min guztiak dena egonkor nahi izatetik datoz»\n2014/10/02 -n liburutegia-kargitaratuta\nJuan Luis Zabala / 2014-10-01 / 610 hitz\nItsasertzeko paseoetan izandako gogoetak eta burutazioak jaso ditu Pako Aristik ‘Urari ostutako poemak’ liburuan.\n«Hitzekiko mesfidantza handiarekin» idatzi ditu olerkiak.\nMendi artean jaio eta hazia izanagatik ere, itsasertzean paseatzea maite du Pako Aristik (Urrestilla, Azpeitia, Gipuzkoa, 1963), eta Getarian (Gipuzkoa) egindako paseo ugarietan izandako ideia eta burutazioetan oinarrituak dira azken urteotan idatzi eta orain Urari ostutako poemak liburuan (Susa) argitaratu dituen poemak.\nMendia ez bezala, itsasoa aldakorra iruditzen zaio Aristiri. «Mendia beti dago berdin. Nire haurtzaroan Urrestillan ezagutu nuen haitza hantxe dago orain ere, orduan bezala. Itsasoa, aldiz, beti ari da aldatzen. Joan-etorrian, kolorea aldatzen zaio, aldatzen zaio bolumena, aldatzen zaizkio olatuen neurriak, haizea… Bizitzaren aldakortasunarekin harreman handiagoa du itsasoak mendiak baino. Gaztetan uste izaten duzu bizitza gauza egonkor eta tinko bat dela, edo hala izan dadin nahi izaten duzu. Baina gero bizitzak jarritako pareta guztiak gainditzen ditu, eta ohartzen zara bizitza aldakorra dela eta beti izango dela aldakorra. Iragankorra dela. Eta gure min guztiak dena egonkor bihurtu nahi izate horretatik datozela. Horretarako daude sortuak tradizioak, erakundeak, instituzioak, ezkontzak, eskolak… guk dauzkagun errito eta festa guztiak, lagunarteko asteroko afariak…».\n«Hitzekiko mesfidantza handiarekin» idatzi ditu liburuko poemak Aristik. «Askotan, bizitzan izaten diren zorigaitzek baino min handiagoa egiten dute guk zorigaitz horietaz dauzkagun iritziek, zorigaitz horietaz esaten dugunak edo uste dugunak. Gure gizartean mina dago, min handia ikusten dut nik jendearengan, eta neurri handi batean kulturak sortutako mina da. Bizitzako gertaerei buruz esaten ditugun gauzek osatzen dute kultura. Poema batean planteatzen dut, adibidez, amodio bat bukatzen denean ingurukoek hori porrot gisa ulertzen dutela, sinetsarazi digutelako amodioak bizitza osoa iraun behar duela. Eta nik diot: ‘zeinek esaten du amodio batek bizitza osoa iraun behar duela?’. Kulturaren lana sartzen da hor. Gure kultura judu-kristaua da, oso errepresiboa, horretaz ohartzen ez baldin bagara ere. Plazeraren aurkakoa da, kulpabilitatea bilatzen eta sentiarazten du han eta hemen etengabe».\n«Beldurraren kulturak segurtasuna bilatzen du, eta segurtasun horren bila jendeak hiru mekanismo garatzen ditu», Aristiren ustez, «ugaztunek arrisku baten aurrean garatzen dituzten berberak: automutilazioa, mimetizazioa eta norberaren bokaziotik ihes egitea. [Albert] Einsteinek esaten zuen gizaki gehienen iritziak ez direla beren gurasoen eta beren irakasleen iritzien bariazioak baino. Pertsonek ahalmenak dauzkate bizitzaren aurrean, baina gurasoak, eskola eta ingurua ahalmen horiek murrizten saiatzen dira, pertsonak gizartearentzat zerbitzari onak izan daitezen». Gurasoen presioari men eginez idazteko grinari uko egin eta lanbidez abokatu izan ondoren, erretiroa hartutakoan, idazten hasten denaren bizitza «penagarria» izan dela iruditzen zaio, adibidez, Aristiri.\nTradizio judu-kristauak «bizitza ulertzeko» eta «samurtasunez jokatzeko orduan» balio izan ez dionez, «sufrimenduaren aldeko kultura bat delako», Ekialdeko filosofiara jo du, filosofia hori Mendebaldera ekarri duten idazleen bidez batez ere: Thomas Merton, Jiddu Krishnamurti, Anthony de Mello, Alejandro Jodorowsky… «Niretzat, bizitza hobeto ulertzen da, edo bizitzak hobeto funtzionatzen du Ekialdeko paradigmetan, Mendebaldeko paradigma kristau eta hiperkapitalistetan baino».\nAristiren liburuan poemek, dauden ordenan jarrita, «bidaia bat» proposatzen dute. Bizitza bera den bidaia, bihotzaren lehen taupadekin hasita heriotzaraino doana. Lehen poemetan, bidaiarako prestakuntza lanak ageri dira, eta «aholku liburu baten tankera» hartzen du poemarioak tarte horretan. Ondorengoetan, bidaia hasten eta garatzen da. Batzuetan, poeta bera eta bere pentsamenduak ageri dira poema horietan, beste batzuetan beste pertsonaia batzuk. Azkenekoetan, heriotzari buruzko gogoetak dira nagusi, eta liburuko ni poetikoa «hiltzeko prestatzen» hasten da.\nBere poesiak Tomas Transtromer suediar poeta Nobel saridunaren eragina duela aitortu du Aristik. Getarian, paseoen ondoren, Ketarri tabernan kafe bat hatzera sartutakoan, Transtromerren poemak irakurtzeko ohitura hartua zuen, taberna horrek artean ere liburuak zituen garaian, iragan otsailean ekaitzaren ondorioz itsasoa bertaraino sartu eta denak eraman baino lehen. Poesia idazten ikasteko maisu egokitzat du Aristik Transtromer. Horrez gain, hainbat euskal idazleren eragina ere aitortu du: Koldo Izagirre, Beñat Sarasola, Joxantonio Ormazabal, Jule Goikoetxea, Miren Agur Meabe, Harkaitz Cano eta Jose Angel Irigarai, «beste askoren artean».\nKategoria Berria egunkaria, Liburua, etiketak 2014, Berria, Liburua, Pako Aristi, Susa, Urari ostutako poemak by liburutegia. Gorde lotura.


Beratu jaialdia martxoaren 25etik 29ra ospatuko da — Oñatiko udala\nBeratu jaialdia martxoaren 25etik 29ra ospatuko da\nEuskal musikagintzaren topagune bihurtuko da hirugarren urtez Oñati\nMartxoaren 25etik 29ra bitartean Beratu jaialdia ospatuko da herriko hainbat lokaletan. Antolatzaileek iragarri dute bertan parte hartuko duten zenbait musikariren izenak: Joseba Irazoki, Aitor Etxebarria, Sua, Markak, Los Sara Fontán, Hakima Flissi eta Moi Moi orkestra magikoa.\nAurreko urteetako bidea jarraituz kontzertuak herriko hainbat tokitan izango dira eta kontzertuez gain, bestelako ekitaldiak izatea aurreikusten da, solasaldiak, profesionalen arteko topaketak eta haurrentzako ekintzak, besteak beste.\nBeratu jaialdia Durangoko Azokako Ahotsenearekin elkarlanean abiarazi zen 2018an. Antolatzaileen esanetan, Beratu jaialdia musika entzuteko esperientziaz gainera, Euskal Herriko musikaren topalekua izateko asmoz jaio zen, euskal musikaren nobedadeak eta korronte berriak ezagutzeko aukera eskainiz.\nAbenduaren 29an, Beratu jaialdiaren aurkezpen kontzertua egin zen gaztetxean, Monte del oso taldearen eskutik. Martxoaren 25etik 29ra, beste hainbat artisten emanaldiak izango ditugu Oñatin.\n2020ko Beratu kartela


"Adinekoek ganbelak eraberritzeko egitasmoa ilusioz hartu dute" - Lakuntza - Guaixe.eus\nGuaixe 2020-09-18 11:52\nLakuntzako Zabalarte mendi taldeko kideak Aralarko Lakuntzako ganbelak eraberritzeko egitasmoan murgilduta daude. Dagoeneko 3 ganbela eraberritu dituzte, eta lan guztiak bukatzerakoan, ganbeletako ibilbideak markatuko dituzten ala ez erabakiko dute\n1. Zer dira ganbelak? Zertarako egiten ziren?\nGanbelak edo askak iturriko ura jasotzen duten egiturak dira, gehienetan kutxa itxurakoak, abereek, animaliek eta pertsonek ura edateko aukera izan dezaten. Lakuntzan, herrian eta mendian daude. Abereak mendian egoten dira bazkatzen, eta pentsatzekoa da mendiko ganbelak eraiki zituztela abereek edateko ura izan zezaten. Bestalde, ganbelak pertsonek ura edateko egokituak daude, herritarrak azienda zaintzen egoten baitziren mendian, eta baita ere egurretan eta beste baso lanetan.\n2. Non daude Lakuntzako ganbelak?\nGanbela dezente daude, horietako batzuk herrian eta beste batzuk basoan eta mendian, baina gu Aralarko Lakuntzako dermioan dauden antzinako ganbeletan oinarritu gara. Guztira sei dira: Etxaaltxeta, Sardano, Artazil, Harganbela, Arzubieta eta Saldisazpiko ganbela.\n3. Ba al dakizue noiz eraikiak diren eta zeinek egin zituen?\nDokumentazioa biltzeko lana oraindik ez dugu egin, baina gaiaren inguruan dokumentazio gutxi dagoelakoan gaude. Lakuntzako Udaleko artxiboan herriko ganbelei buruzko informazioa badago, baina mendikoen inguruko informazioa, ezer gutxi. Felix Arregi artzainak aipatu digu bera umea zela eginak zeudela dagoeneko, betidanik ezagutu dituela. Berak 88 urte inguru izango ditu, beraz atera kontuak...\n4. Zergatik jarri duzue martxan Lakuntzako ganbelak eraberritzeko proiektua?\nGanbelak Lakuntzako historiaren parte direlako. Garai batean zuten funtzioa galtzen joan dira eta funtzioa ez betetzean, aspaldian ez dira konpondu eta hausten eta lehortzen joan dira. Pena da altxor hori galtzea. Gainera, median urik gabe geratuz gero estualdi batetik atera gaitzakete.\n5. Zein itxura dute Lakuntzako ganbelek?\nIa guztiek elementu amankomun batzuk dituzte. Esaterako, animaliek ura edateko aska edo ganbela eta pertsonek edateko ontzia komunikatuak dituzte, eta bideetatik gertu daude. Baina, gero, bakoitzak badu bere berezitasuna. Batzuk zuzenean lurpeko urarekin betetzen dira, beste batzuk lurraren gainetik doan errekako ura biltzen dute eta beste batean haitza zulatu zuten ganbelara ura bideratzeko. Etxaaltxetakoak badu berezitasun bat pertsonek ura edan ahal izateko: burua zulo baten barrura sartu behar da, modu honetan edateko ura garbi mantentzen da\n6. Nondik sortu zen ganbelak eraberritzearen ideia?\nAinara Lopetegik, lagun batek, gaiaren inguruan jakin mina zuen eta nire senarrari, Iñaki Arkauzi, non zeuden erakusteko eskatu zion. Azkenaldian kuadrillan mendira joateko ohitura hartu dugu eta hainbat ganbela lotzen zituen ibilbide bat egin genuen. Lehen aipatu bezala, zerbait egin beharra zegoela iruditu zitzaigun, gehienak egoera kaxkarrean baitzeuden. COVID-19-aren ondorioz Zabalarte mendi taldeko irteerak bertan behera geratu direnez, mendi taldearen bitartez gaia dinamiza zitekeela iruditu zitzaigun. Horrela ba, Zabalarte mendi elkarteak batzar bat antolatu zuen herritarrei proiektuaren berri emateko eta parte hartu nahi zuen oro gonbidatzeko.\n7. Zeintzuk ari zarete Lakuntzako ganbelak eraberritzeko proiektuan parte hartzen?\nHerritarrak, dozena bat pertsona inguru joan gara orain arte. Taldea aldakorra da, ez gara beti berdinak joaten. Bakoitza ahal duenean edo gogoa duenean joaten da. Deialdia Whatsapp edo Facebook bidez zabaltzen da eta gero nahi duena agertzen da.\n8. Dagoeneko baten bat eraberritu duzue?\nBai, dagoeneko 3 eraberritu dira: Etxaaltxeta, Sardano eta Artazil. Eten txiki bat egin dugu eta ea laster gainontzekoetan egiten ditugun konponketa lanak. Lakuntzako Udalari eskerrak eman nahi dizkiogu haren laguntzagatik, falta zaigun erreminta eta materiala Udalak jartzen baitu.\n9. Zein motako eraberritze lanak egin dituzue?\nGanbela bakoitzak bere beharrak ditu. Eraberritze lan ezberdinak egin ditugu: ganbelara iristeko bidea eta ganbela inguruak garbitu, ganbela bera hustu eta garbitu, lurpeko urak ganbelara bideratu, pitzadurak zementuz itxi…\n10. Behin ganbelak eraberritu eta konponduta, zein da asmoa?\nPausuz pausu goaz. Lehen pausua ganbelak eraberritzea da. Ondoren, ganbeletara doan ibilbidea markatuko dugun edo ez erabakiko dugu. Gai honetan iritzi kontrajarriak daude. Badira, mendian inpakturik ez sortzeko, ez dela markatu behar pentsatzen dutenak eta badira inpaktu ahalik eta txikiena sortuz markatzearen aldekoak, horrela ezagutu nahi duen orok modu autonomo batean ganbelak ezagutu ahal izateko. Eraberritze lanak bukatzen ditugunean helduko diogu eztabaidatu eta erabakitzeari. Bada beste pausu bat buruan daukaguna, orain arte egin dena dokumentatzea, hain zuzen.\n11. Lakuntzako adineko jendeak zer dio?\nIlusioz hartu dute gaia, beraiek hainbeste erabili dituzten ganbelez norbait arduratzeak pozten ditu. Ekimena primeran iruditzen zaie, eta batzuk pena ere adierazi dute haiek eraberritzera joan ezin dutelako.


Eraikin berritua eta proiektu gaurkotua, bertakoa erakusleiho erosoan eskaintzeko | Economía Solidaria | Economía Solidaria\n18 Urt 2018\nDatozen asteetan zabalduko dute Azpeitian Azoka Plaza berria, eraikin berritua eta proiektu gaurkotua biltzen dituen erronka. Udaleko zinegotzi Josu Labakaren hitzetan, «proiektu oso anbiziotsua da eta, era berean, proiektu oso sinplea, guretzat beti oso garrantzitsua izan den tradizioa eguneratu, gaurkotu eta berrikuntza sozialaren bidera ekartzen saiatuko baikara». Hartara, betidanik Azoka Plazan presentzia izan duten baserritarrekin eta landa eremuarekin konexioa berritu nahi du proiektuak, harreman bideak eguneratu.\nAzoka Plaza berriak orain arteko baserritarren azoka mantenduko du (astearte, ostegun, ostiral eta larunbatetan antolatzen dena), baina berrikuntza nabarmena izango du: Elikagunea. «Lehen sektoreak ekoiztutako elikagaiak identifikatu, ezagutu, dastatu eta erosten laguntzea izango da agrodendaren helburua eta %100 Euskal Herriko elikagaiak topatu ahal izango dira bertan», nabarmendu dute bultzatzaileek.\n«Elikagunea herritar guztien beharrak bertako produktuetatik asetzeko modua egiteko sortu da. Gaur egun kontsumitzen dugunaren %5 bakarrik da bertan ekoiztua eta ulertzen dugu elikadura-subiranotasunaren ikuspegitik bertakoa sustatu behar dugula. Bertan ekoiztu behar dugu eta ekoizten duenari merkaturatzeko alternatibak eskaini behar dizkiogu. Bide horretan ulertzen dugu Azoka Plaza aukera bat dela eta Elikagunea ordutegi zabala eskain dezakeen espazio bat», azaldu du Alain Sabalzak, Udalak kontratatuta proiektua dinamizatzen dabilenak.\nLabakak ere bide beretik hitz egiten du. «Nik uste dut herritarrak baduela kontzientzia bat, bertakoa erosteko nahia. Baina horretarako erraztasunak eman behar zaizkio. Gaur egun, gaian oso jantzia edo sentsibilizatua ez dagoenak, ez du erraza edozein saltokira joan eta bertakoa zer den eta zer ez bereiztea. Zentzu horretan Elikagunean ziurtasun hori izango da: Produktu guztiak bertakoak izango dira. Batzuetan ez da erraza egunerokoan bertakoa kontsumitzeko modua topatzea. Bide horiek erraztea da asmoa».\nZer da bertakoa?\nBertakoa zer den definitzea. Horixe izan da proiektuaren bultzatzaileek bidean topatu duten zailtasunetako bat. Azkenean, ondoko irizpidea jarri dute: Azoka Plazan saltzen den elikagai oro 150 kilometroren bueltan ekoiztutakoa izango da. Produktu elaboratuen kasuan, lehengai nagusia euskal nekazariek ekoitzitakoa izango da. Hau da, osagaien %50 baino gehiago tokikoa izango da: euskal frutekin egindako marmeladak edota euskal lehengaiekin egindako plater prestatuak, kasu. Labakaren esanean, «horrekin urrats handi bat egin nahi genuen: Euskal Herriko produktuak salduko dituen saltokia. Hartara, jabetuko gara ez genekien hori hemen ekoizten dela, halako produktua falta dela... dagoenaren eta ez dagoenaren argazki bat emango digula uste dugu».\nIzan ere, Azpeitiko Azoka Plaza proiektu pilotu bat da, «herritarrengan oinarritutako laborategi bat». Sabalzaren iritziz, «merkaturatzeari esker produktu gabeziak detektatuko ditugu. Zer falta da? Horiek topatzen saiatuko gara eta ez baldin badaude, ekoizten hasteko moduak aztertuko ditugu. Nekazaritza eskoletatik hainbat eta hainbat ikasle ateratzen da ikasketak bukatu ondoren nora jo ez dakiela. Herritarren beharretatik abiatuta, goazen gabeziak ikusi eta proiektu berriak martxan jartzera».\nBertakotasuna zehazteko orduan izan da beste tasun garrantzitsu bat: zabaltasuna. «Lehen sektorearen baitan sektoreak daude –ekologikoan dabiltzanak eta ez dabiltzanak, adibidez– eta zentzu horretan oso zabalak izan gara. Adostasunaren alde egin dugu. Lurrak batzen gaitu eta hasieratik oso garbi izan dugu produktu guztiak egongo direla plazan. Gero, produktu bakoitzaren atzean dagoen ekoizpen sistema norberak saldu beharko du», zehaztu du Labakak.\nElikagunearen baitan Basque Label Harategia izango da. Harategi eta janari espazio bat eta euskal flotek arrantzatutako arrain ontziratua. Horrez gain, plater prestatuak egiteko obradore bat ere izango da, jendearen begietara guztiz irekia. Asmoa da azoka plazako produktuekin platerak prestatzea, herritarren aurrean, gardentasun osoarekin.\nSukalde ireki horrek, gainera, bestelako hamaika aukera eskainiko dituela espero da: ikastaroak, dastatze saioak, aurkezpenak... Azoka Plazak herritarren topagune bizia izan nahi baitu.\n«Elikagunea ez da delicatessen denda bat», zehaztu du Josu Labakak, prezioari buruz galdetuta. Izan ere, maiz bertakoa-garestia binomioa elkarri pegatuta joaten dira kontsumitzailearen begietara.\n«Esleipena egin genuenean, hau da, Elikagunea nork kudeatu erabakitzerakoan, kontziente ginen bitartekariek zer nolako eragina duten prezioan eta portzentaje bat markatu genuen. Gure helburua da ekoizleek prezio duin bat jasotzea eta, aldi berean, erosleek ahalik eta prezio merkeenean erosi ahal izatea. Hau da, bitartekariaren kostua murriztu nahi da», esan du Sabalzak.\nOrain arte herriko plazako txoko hori erabilera anitzeko gune publikoa izan da eta aurrerantzean ere hala izango da. Herriko eragile sozial desberdinen eskura egongo da beharrezko dutenean erabiltzeko eta, era berean, eragile horiek antolatzen dituzten ekimenetan Azoka Plazaren filosofia txertatzen saiatuko dira. «Pentsa herriko kirol talde batek garagardo azoka bat edo bazkari bat antolatzen duela. Ba saiatuko gara bertako garagardoaren eta bertako elikagaien alde egin dezaten. Eta horretarako laguntza eskainiko diegu», eman dute adibidea.\nPlaza gaztetzeko nahia ere badago erronken artean eta hezkuntza eragileekin harreman estua josi nahi dute. «Hezkuntza baita kontsumo ohiturak sustatzeko gakoa». Eta plaza aktiboa izatea ere nahi dute. «Jendea ahalduntzea oso garrantzitsua iruditzen zaigu. Jendeak informazio ona izan dezan ikastaroak antolatuko ditugu. Aldaketak ezagutzatik bideratu nahi ditugu», segitu du Sabalzak.\nAzpeitiko Azoka Plaza berria laster jaioko da; «praktikan jarriko da, bizia hartuko du eta argituko da bere bidea», espero du Josu Labakak.\nEraikina berritzeko beharretik piztutako sua\nZein metxak piztu du Azpeitiko Azoka Plaza berriaren ideia? «Eraikinaren beraren egoeratik abiatu zen kontua. Azoka plaza oso zaharkitua zegoen, urte asko ziren bertan ez zela ezer egiten eta proiektua behar horretatik abiatu da», azaldu du Josu Labaka zinegotziak. Hartara, azpiegitura berritu behar zela erabaki zuen Udalak eta galdera paratu zuen: Goazen berritzera. Baina, nola?\n«Udalak lehen momentutik oso argi izan zuen proiektua aurrera ateratzeko beharrezkoa zela Azoka Plazan protagonista direnekin hitz egitea; baserritarrekin, merkatariekin, eragile sozialekin...», zehaztu du Labakak.\nProiektua diseinatzerakoan herriak bizi zuen koiunturak ere izan du bere pisua. Batetik, plazaren beraren panorama. Gaur egun 35 baserritar inguru biltzen da, horien %65 inguru 60 urtetik gorakoak. «Badira ekoizpen lanetan oraintsu hasitako gazteak, baina gehiengo nabarmena adin batetik aurrerako baserritarrak dira. Eta azokak, bizirauteko, bi gauza ditu ezinbesteko: ekoizleen erreleboa eta erosleen erreleboa», nabarmendu du Alain Sabalzak, Udalak kontratatuta proiektua dinamizatzen dabilenak.\nBestetik, plaza berritzeko unean herriak bizi zuen egoera ekonomikoa ere kontuan hartu zen. «Azpeitia krisi ekonomiko baten erdian harrapatu zuen proiektuak. Une batean %17ko langabezia tasara iritsi ginen. Egoera hartan Azpeitiko Udalak erabaki zuen –nahiz eta zuzenean horretarako eskumen guztiak ez izan– ekonomiaren sustapena bere lehentasunen artean izango zela. Argi dago industria dela gure sektore garrantzitsuena eta lanpostu gehien sortzen dituena. Baina, era berean, sektoreen arteko oreka garrantzitsutzat jotzen genuen eta lehen sektoreari ere bere tokia eman nahi genion. Azoka Plazaren erronketako bat bada ekonomia sustatzea», zehaztu du zinegotziak.\nEgia da nahiko ezohikoa ere badela ekonomia bultzatzeko nahian lehen sektoreari begira jartzea. Baina Azpeitiak lotura berezia du sektore horrekin. «Landa eremuak inguratuta dagoen herria da eta gurea den zerbait sentitzen dugu. Segur aski urteetan zehar ez diogu merezi duen adinako arretarik eskaini eta gehiago egiteko modua ere izango da, baina gure ahalegina hau da. Azoka Plaza ez da hemen hasi eta bukatuko, luzera begira bidea egin nahi duen proiektua da», segitu du Labakak.\nHona iritsita, Alain Sabalzak «naturaltasun osoz» egindako apustua dela esan du. «Espazio ‘rurbano’-a da plaza eta beti hala izan da. Lehen sektorerik gabe ez dago landa eremurik eta landa eremurik gabe ezin da ulertu Euskal Herria. Gure paisaia horren jabe izan nahi badugu, nahitaez landa eremua mantendu behar dugu. Eta horretarako modu bakarra lehen sektorea da. Lotura hori dugu herritarrok landa eremuarekin, egunerokoa. Nola indartu lehen sektorea? Bertako lehengaia indartuz. Supermerkatuetan ikurrina asko ikusten ditugu, baina horien atzean bertako produktua dagoen ala ez ikusi beharra daukagu. Orokorrean, engainu asko dago. Proiektu honen jomuga gardentasuna da eta guztion artean osatuko dugu Euskal Herriko erakusleiho hori».\n22 Abe 2017 | Administración pública\n14 Uzt 2017 | Administración pública, Economía Solidaria, Políticas públicas\nJordi Via deixa després de dos anys el Comissionat d’Economia Social i Solidària de l’Ajuntament de Barcelona\n06 Uzt 2017 | Administración pública, Economía Solidaria\nEl Plan Estratégico Madrileño de ESS pasa de fase\n04 Uzt 2017 | Administración pública, Economía Solidaria, Políticas públicas\nL’Ajuntament de Barcelona subvenciona projectes de l’economia social i solidària\n31 Mai 2017 | Administración pública, Economía Solidaria, Políticas públicas\nEkintzaileentzako MgE ibilbidea: formakuntza-pilulak\n27 Urr 2017\n24 Uzt 2017\nMundua elikatuz mundua aldatu; abian da nekazari txikien biltzar erraldoia\nUsa el eusko estas vacaciones!


ORDENAGAILUAN ORDENAGAILU BAT NOLA EGUNERATU - ITUNES - 2019\nOrain, diskoaren irudiak gero eta gehiago zabaltzen ari dira, eta CDak eta DVD fisikoak jada historian behera egiten ari dira. Erabiltzeko errazena eta horregatik irudi horiekin lan egiteko programa arrunta Alkoholaren% 120 da. Programa honek oso modu errazean funtzionatzen du: disko birtual bat (unitatea) sortzen da eta bertan sortutako irudiak edo beste programa batzuk muntatzen dira. Normalean, alkoholaren% 120 instalatzean sortzen dira.\nKasu batzuetan, alkoholaren% 120 disko birtuala berriro sortu behar duzu. Gainera, disko bat sortzeko zeregina garrantzitsua da bi disko edo gehiago birtualki aldi berean erabili behar diren kasuetan. Zeregin hau oso modu erraz eta azkarrean egiten da.\nDeskargatu Alcoholen% 120 azken bertsioa\nAlkoholaren% 120 disko birtual bat sortzeko argibideak\nEzkerreko paneleko menu nagusian, hautatu "Disko birtuala" elementua "Orokorra" atalean. Elementu hau ikusten ez baduzu, joan saguaren gurpila behera edo sakatu menuko korritze-botoia.\nZehaztu nahi duzun parametro guztiak. Beharrezkoa izanez gero, erabiltzaileak hainbat unitate birtual sortu ditzake. Horretarako, "Disko birtualen kopurua:" zenbakia idatzi behar duzu. Disko bat sortu baduzu, bigarren zenbakia hautatu behar duzu bigarren disko birtual bat sortzeko.\nEgin klik "OK" botoian orriaren behealdean.\nOndoren, menu nagusian disko birtual berri bat agertuko da.\nBeraz, metodo sinple honek aukera ematen du disko birtual berri bat sortzeko gaur egungo Alcohol erabiltzaile ezagunenetako batean,% 120. Ikusten da dena oso azkar eta modu errazean egiten dela, beraz, erabiltzaile berri batek ere ataza horri aurre egiteko gai izango da.


Sortu ezazu zure Blog-a DOAN\nKLIKATU HEMEN ETA LASTER ZURE BLOG-A IZANGO DUZU\nGurasolagun TOPAKETA txokolatada!(2012-03-23 12:44 noreply@blogger.com (leioako berbalagunak))Aurreko ostiralean, Gurasolagun topaketa izan genuen Leioan, Txomin Aresti eskolan, alegia.Kanpaina urte bukaeran hasi bazen ere, taldeak eskolen arabera sortu ziren, eta pizza tailerrean bildu ziren lehenengoz.Aurreko egunean, ordea, hiru eskolak bat egin genuen, Gurasolagunon topaketan.Bertan, eztabaidarako, taldeen esperientzia ezberdinak, ideia berriak izan genituen eta hausnarketarako tartea sortu zen. Azken finean, eskola bakoitzak nahiz eta funtzionamendu ezberdina izan oso interesgarriak izan ziren bakoitzaren aportazioak eta aurrera egiteko beharrezkoak. Beraz, mila esker gerturatu zineten guztioi, batez ere, zuen konpromisoagatik.Gurasolagun aurrera doa!2012/03/17 AULIA SAGARDOTEGIRA IRTEERA(2012-03-19 11:40 berriketan)19. esaera zaharren txapelketa Sopelan(2012-03-08 14:04 Be�at)2012ko esaera zaharren txapelketa apirilaren 21ean (larunbata) jokatuko da, eta aurtengoa 19. edizioa izango da.Ohi bezala, herriko tabernetan zehar jokatuko dira txapelketako lehen kanporaketak goizeko 11etatik aurrera, Algortako bertsolari eskolakoek lagunduta eta musikaz girotuta. Finalerdia eta finala, berriz, frontoian jokatuko dira bazkalostean, Arrate Illaro eta Julio Soto bertsolarien eskutik edo ahotik.Izen ematea apirilaren 16ra arte egongo da zabalik; helbide hauetara idatzita: jose-p@aek.org // aitor-f@aek.org edota telefono hauetara deituta: 618 574 445 (Josetxu) // 695 774 015 (Aitor).Lotura hauetan topatuko dituzue esaerak, berauen azalpenak eta lehiaketaren oinarriak.GURASOlagun eta HIKETAlagun(2012-03-08 13:06 praktikatu AEK)Euskal Herri osoan zehar daude martxan gaur egun mintzapraktika egitasmoak. Denok ezagutzen ditugu berbalagun, mintzalagun, mintzakide... Izen ezberdinak izan arren, funtsean euskara praktikatzea da helburua. Bada, egitasmoak hazten doazen neurrian eta egitasmo hauetara jende gehiago hurbiltzen doan heinean, proposamen ezberdinak agertuz doaz gure mintzapraktika egitasmoen baitan. GURASOlagunAzken urteotan saiakera ezberdinak eta froga ugari egin ostean, egonkortasuna eta erreferentzialtasuna hartzen ari den egitasmoa da GURASOlagun. Euskararen transmisioa bermatzeko, ezinbestekoa da gurasoen eta seme-alaben arteko hizkuntz harremanetan eragitea. Ekimen honekin, guraso euskaldunak edota euskaraz ikasten ari direnak, egoera berdinean dauden beste guraso batzuekin harremanetan jartzea dugu helburu; plazan, parkean, asteburuko txangoetan... familia edo lagun giro guztiz euskalduna sortzea. Horretarako guraso eta umeekin taldeak, tailer txikiak, irteera edo txangoak antolatzen dira.Urte berriarekin batera Portugaleten, Laudion, Leioan eta Meatzaldeko herrietan martxan da GURASOlagun eta ikasturtea amaitu orduko Enkarterrin, Arabako Lautadan eta beste hainbat tokitan abiarazteko asmoa daukagu. Zure ikastetxean GURASOlagunen kartel esanguratsua ikusten baduzu, ez dudarik egin, joan idazkaritzara eta eman izena.HIKETAlagunUrola Kostatik dator notiza... Zumaiako mintzalagunek ideia berezia izan dute. Gipuzkoar kostaldeko herri polit honetan, lagun artean hitanoa egiteko ohitura dago, eta ohitura hori gal ez dadin, erabiltzen ez dutenei ikasteko eta praktikatzeko aukera eman nahi diete ekimen honekin. Mintzalagunaren formatutik hurbil, hitanoa ezagutu eta erabiltzen duen jendea, ikasi edota praktikatu nahi dutenekin elkartu eta HIKETAlagun bikoteak sortuko dituzte. Jakingo duzuen moduan, hitanoak badauka bere berezitasuna; familiarteko edo lagunarteko giroan erabiltzen da eta ezberdin erabiltzen da gizonen artean, emakumeen artean, edo gizon emakumeen artean egiten den arabera.Esan bezala, Zumaian jarriko da martxan lehen aldiz, baina hitanoa Euskal Herriko beste leku askotan egiten da, beraz esportatzeko moduko egitasmoa da ezta? Zure herria izan daiteke hurrengoa! HIKETAlagun zure herrian martxan nahi baduzu jarri harremanetan gurekin: praktikatu@aek.org Abantailak eta deskontuak(2012-03-08 13:05 praktikatu AEK)Mintzapraktika programetan parte hartzen dugunok, euskaraz hitz eginez gozatzeaz gain, berbalagun, mintzalagun, mintzakide... izateagatik bakarrik, hurrengo abantaila hauek izango dituzu:AIZU! aldizkariaren urte osoko harpidetza (10 zenbaki) merkeago izango duzu.BERRIA egunkariak %50eko deskontua eskaintzen dizu asteburuetako harpidetzan.ARGIA astekaria, hilabetez (4 zenbaki) doan jasotzeko aukera izango duzu eta harpidtza egin nahi izatekotan; urte osokoan %25eko deskontua izango duzu eta bestela hilean behineko harpidetza egin ahal izango duzu 39 euroan.Udako Euskal Unibertsitatea UEUko ikastaroetan %25eko deskontua.Euskal Herriko Unibertsitatea EHU-UPVko ikasle bazara, aukera askeko kredituak lortu ahal izango dituzu mintzapraktika progamaren batean parte hartzeagatik.Abantaila hauek guztiak aprobetxatu nahi baldin badituzu eta zure herriko mintzapraktika progaman parte hartu nahi baduzu, bete fitxa hau eta zurekin harremanetan jarriko gara.bideokopla lehiaketa(2012-03-08 13:03 praktikatu AEK)Euskal Herriko Bertsozale Elkarteak eta AEKren Mintzapraktika egitasmoak elkarlanean, Bideokopla Lehiaketa jarri dugu martxan. Txapelketa honek helburu bikoitza du. Alde batetik, euskara ikasten edota praktikatzen dabiltzanak bertsolaritzaren mundura hurbiltzea eta, bestetik, bertsolaritzak euskara praktikatzeko eskaintzen dituzten aukerak erakustea. Ekimen honen sorrera 17. Korrikaren baitan antolatutako Euskalakari Koplari txapelketaren arrakastarekin lotuta dago. Duela urtebeteko hura Bertsozale Elkartearen eta Korrikaren arteko lankidetzari esker burutu bazen, oraingo honetan Praktikatu AEK-k hartu dio lekukoa Korrikari. Gainera, aurrera begira elkarlanean jarraitzeko asmoa dugu; ondorioz, ekimen hau abiapuntua besterik ez da izango.Lehiaketa, izenak berak dioen legez, bideo bat sortzean datza, koplak oinarri gisa hartuta. Bi lagunetik gorako taldeetan bilduta sei koplatik hamabira bitarteko sorta bat osatu beharko duzue, eta bideo bat grabatu, gai hau ardatz: Euskaraz bizi nahi dut, dugu, duzu, zaitut... Kopla horien bidez, euskaraz bizitzeko nahia adierazi beharko da nahi den eran. Doinua, libre.Lehiaketa helduen euskalduntzeko zein mintzapraktika egitasmoetako edozein erakundetan dabiltzan taldeei zuzenduta dago, baina talde bakoitzak bertsolari baten laguntza eduki dezake, hala eskatuz gero. Izan ere, lehiaketan parte hartu nahi duten taldeei beren inguruko bertso-eskolak lagundu nahi badie kopla sorta osatzen, elkarlan hori balioetsi egingo da lehiaketan.Bideoan grabatutako kopla sortak praktikatuaek@gmail.com helbidera igorri beharko dira martxoaren 25a baino lehen. Saria talde irabazlearentzako bertso-bazkari edo afari bat izango da, bi bertsolariren laguntzaz, taldeak eta antolakuntzak adostutako jatetxe batean. Epaimahaia Bertsozale Elkartea izango da, baina edonork edukiko du bere gustuko bideoa bozkatzeko aukera Praktikatu AEK facebookeko orrialdean.Oinarriak PDF formatuan hemendik eskuratu ahal dituzu.Martxoko agenda(2012-03-02 10:46 enkarterriko berbalagun)LASTER. Sagardotegira goaz(2012-03-01 00:23 BERBALAGUN)Zapatuan, martxoak 3, berbalagunok sagardotegira goaz.Eskualdeko hainbat herritako jendea autobusera batu ondoren, eguerdiko 12etan abiatuko gara Durangotik Tolosa alderantz. Tolosan bertan egingo dugu aurten geldialditxoa; pare bat txakolin hartu eta Isastegi sagardotegira joango gara bazkari-legea egitera. Bakailau tortilla, bakailaua piperrekin, txuleta ederra, gazta, intxaurrak eta urteko sagardo zoragarria izango dugu Isastegin dastatzeko prest. Uuummm! Hori bai, guztia trikitilariek alaituta. Barrualdeak jan-edanez beteta, arratsaldeko 7ak inguruan ekingo diogu bueltako bideari. Eta ondo bete ez denak, herrian jarraitu ahal izango du jai-giro atseginean. Txotx!ORAINTSU. Ai amatxo, surrandia naiz!(2012-02-23 14:13 BERBALAGUN)Ondo baino hobeto ibili ziren gure lagunak Kriskitinek eta Berbalagunek antolatutako mozorro-tailerrean. 40 bat lagun elkartu ziren tailerrean, eta "jo ta ke" aritu ziren surrandi-maskarak ahalik eta dotoreen egiten. Maskarak egin, eta besterik ez? Ez horixe; ezagutzen dugu banakaren bat, gainera, inauteriko zapatuan ez ezik, inauteriko martitzenean ere surrandi mozorrotuta ibili zena. Hori da maskarari zukua ateratzea! Ezta, Idoia?(2012-02-22 14:23 enkarterriko berbalagun)Inauteri eta jaietan euskaraz!!(2012-02-10 17:45 Deustukoberbalaguna)\nLASTER. Mozorro-tailerra: surrandien maskarak(2012-02-10 13:16 BERBALAGUN)Datorren astean, astelehenean eta asteazkenean -hilak 13 eta 15-, surrandien maskarak egiteko tailerra antolatu dugu Berbalagunekook, Kriskitin dantza-taldekoekin batera. Tailerra Kriskitinen lokalean izango da, merkatu-plazaren ostean. Astelehenean, parte-hartzaileek surrandien maskarak egiteari ekingo diote, eta, aztekenean, maskarok margotzen arituko dira mozorrogileak.Durangon sudur handiz mozorrotzeko ohitura hori antzinatik ei dator; bada, aurten ere tradizioari heltzeko aukera izango dugu durangarrok, Berbalagun eta Kriskitinen eskutik; izan ere, datorren zapatuan (zapatu karnabalean), Kriskitinek antolatu duen bazkarira eta arratsaldeko kalejirara daude gonbidatuta tailerreko parte-hartzaileak eta durangar oro.Gozatu inauteriak!PROPOSAMENEN EKINTZA ZERRENDA(2012-01-17 13:49 berbalagun)2012ko behin-behineko MENUAAupa lagunok!Urtero bezala, hemen duzue euskaraz aritzeko eta ondo pasatzeko zuek egindako proposamenekin sortzen dugun ekintza zerrenda. Bertan agertuko diren guztiak egingarriak izango dira 15 bozka baino gehiago jasotzen badute. Jarduerok urtarriletik uztailera bitartean egingo dira. Gehienak doan izan arren egon liteke ordaindu beharrekorik ere. Definitiboak MENUA OSATU NAHI??(2012-01-10 13:15 berbalagun)Aupa lagunok!!!Gabon buelta guztietan bezala, urtarriletik uztailera izango dugun ekintza programa osatzeko asmoz, menua sortzeko lehen urratsa ematen dugu. Lehen pauso hau nork bere gustuen araberako proposamenak egitean datza. Hau da, egin nahiko genukeena proposatzea; erraza, ezta?Beraz, ez galdu denborarik eta bidali e-maila ermua_berba@aek.org helbidera idatziz zure gustuko ekintza. bai, baiURTE BERRI ON BERBALAGUN!(2011-12-23 17:49 Deustukoberbalaguna)\n[ 1 - 2 - 3 - 4 - 5 - 6 - 7 - 8 - 9 - 10 - 11 - 12 - 13 - 14 - 15 - 16 - 17 - 18 - 19 - 20 - 21 - 22 - 23 - 24 - 25 - 26 - 27 ]\nDiseinu grafikoa: Di-da Garapena: Bitarlan


Aitziber Aizpuru: "Orain, inoiz baino garrantzitsuagoa da kirola egitea" - Urola Kostako Hitza : Urola Kostako Hitza\nAitziber Aizpuru: "Orain, inoiz baino garrantzitsuagoa da kirola egitea"\nKoronabirusaren pandemiak goitik behera aldatu ditu herritarren bizitzak, eta horrekin batera amildu daitezke haien elikadura ohitura osasuntsuak. Egoera horren aurrean, hainbat gomendio eman du Aitziber Aizpuru (Azpeitia, 1973) dietista-nutrizionistak.\nEtxean egon beharrak, bizitza ez ezik, zenbaiten elikadura ohiturak ere hankaz gora jar ditzake. Zer izan behar da kontuan halako egoera batean ahalik eta osasuntsuen elikatzeko?\nGarrantzitsuena errutina mantentzea da, zalantzarik gabe. Baina 24 orduz lau paretaren artean baldin bagaude, nahiko konplexua da errutinari eustea. Hala ere, uste dut gakoa horretan egongo dela. Egunean zehar egingo duguna idaztea ere gomendagarria da: askotan, idatzita jartzeak gauzak barneratzen laguntzen du. Gainera, garrantzitsua da beti ordu berean jaikitzea eta lo hartzea; hori ezinbestekoa da, bestela, kaos bat bilaka daiteke gure bizitza. Gauza bera gertatzen da jatorduekin: 10:00etan gosaltzen eta 15:00etan bazkaltzen hasten baldin bagara, are kaos handiagoa sortuko dugu. Beti presaka gabiltzalako kexatu ohi gara, eta orain badugu lasai gosaltzeko aukera; halakoak egiteko aprobetxatu behar dugu orain. Gauza pila batez goza dezakegu, eta badirudi denbora guztian alde txarrari begira ari garela. Bi aukera dauzkagu: alde negatiboari edo positiboari begiratzea; hori bakoitzaren aukera da.\nDenborarik ez dutelako kexatu egiten dira asko, eta denbora dutenean ere bai.\nBa bai. Eta aprobetxa dezakegu denbora lasai gosaltzeko, baita sekula egiteko denborarik izaten ez dudan krepeak egiteko ere. Kirola egitea ere oso gomendagarria da. Kanpoan kirola egiteko ohitura dugunontzako gogorra da etxean egin beharra, baina ez dago beste aukerarik. Etxe askotan daude bizikleta estatiko zaharrak abandonatuta, eta horiei probetxua ateratzeko garaia izan daiteke. Errezeta berriak probatzeko ere une paregabea da hau: egunotan errezeta berriak prestatzen hasten baldin bagara, trebatu egingo gara, eta sukaldeari gustua hartuko diogu. Aukera pila bat dagoela uste dut: kirol pixka bat egin, etxean atzeratuta dauzkagun gauzak egin, otorduak prestatu, telebista pixka bat ikusi… Eta utz ditzagun azken ordurako sare sozialak, ze bestela, erotu egingo gara.\nHerritarrak etxetik ateratzen ez direnez, oro har, ariketa fisiko gutxiago egiten dute. Beraz, gutxiago jan behar al dute?\nNik beti adibide bera jartzen diot kirola egiten ez duen jendeari: autoa aparkatuta dagoenean ez diogu gasolinarik botatzen, ez duelako behar. Guk behar dugu gutxieneko janari kopuru bat eguneroko metabolismorako, baina ez baldin badugu erretzen, gutxiago behar dugu. Hala eta guztiz, egoera honetan egin daiteke kirola, eta hori azpimarratu nahi dut. Zapatilak jantzi eta Azkoititik buelta bat egiteari, mendira joateari edo korrika egiteari deitzen diogu kirola, baina badaude gutxiesten diren beste ariketa pila bat. Uste dut orain inoiz baino garrantzitsuagoa dela kirola egitea. Izan ere, kirola egiteak antsietatea erregulatzen du, eta lasaiago sentitzen gara ariketa egindakoan. Egin egin behar da, bai edo bai; ez dugu kirolik ez egiteko aitzakiarik.\nNola egin daiteke kirola etxean?\nIrudimena lantzeko aukera ematen du egoera honek: bizikleta estatikoa, zumba… Erotu gabe, baina egunero ordubetez kirola egitea oso gomendagarria da. Instagramen herritar askok jarri dituzte kirola egiten ageri diren bideoak, eta argi dago aukera pila bat dagoela, komuneko paperarekin eta gabe.\nAriketa eginez gero, elikadurari dagokionez ere, antzeko ohiturak mantendu beharko genituzke?\nHori da. Dena den, egia da, zenbat eta denbora gehiago etxean pasatu, gehiago jateko ohitura duela jendeak. Nik halakoetan, zer jan behar dugun planifikatzea gomendatzen dut, eta planifikazio horren araberako erosketak egitea. Erosten duguna jaten dugu, eta orain, jendeak aitzakia baliatzen du: etxean egon behar dudanez, opilak, txokolatea, zorroko patatak… erosiko ditut. Eta gero, hau eta bestea jan dudalako kexatzen gara. Etxean ez dagoena ez dugu jaten; hori norbere esku dago. Jatea plazera da, eta jan dezagun ederki eta ondo, baina txerrikeriarik gabe. Eta horrek ez du esan nahi gaileta batzuk jan ezin ditugunik, baina zentzua erabil dezagun. Bestela, arazo bikoitza izango dugu: kontzientziako karga jartzen baitzaigu txerrikeria asko jaten badugu.\nJendea kezkatuta dago berrogeialdian kilo batzuk hartzeko arriskua ikusten duelako. Zer egin daiteke antsietate hori baretzeko?\nEz dut zalantzarik batzuk oso despistatuta ibiliko direla janariarekin. Baina berrogeialdia beste aitzakia bat baino ez da gaizki jateko. Planifikatu eta erosketak horren arabera eginez gero, ez dugu arrisku hori izango.\nZenbat otordu egitea gomendatuko zenuke?\nHiru eta bost artean; bakoitzak erabakitzen du. Batzuei hiru gutxiegi iruditzen zaie, eta beste batzuek hiru nahikoa dituzte. Hori bai, ez da komeni etengabe zerbait jaten egotea.\nSukaldean aritzeko ere denbora gehiago dute orain herritarrek. Zer errezeta osasuntsu proba ditzakete?\nNi neu ere gauza berriak probatzen ari naiz. Sukaldean gozo eta lasai aritzeko momentua da orain. Sukaldari batek, zera esan zigun ikastaro batean: “Zure amaren edo amonaren zer errezetarekin gogoratzen zara?”. Hori entzutean, bakoitzari gauza ezberdinak etortzen zaizkio burura. Ondoren, berriz, zera esan zigun: “Zuen seme-alabei gauza bera galdetuz gero, zertaz oroituko lirateke?”. Eta momentu horretan klik egin zuen nire buruak. Pentsatu nuen nire umeek nire errezetekin gogoratu behar zutela. Ariketa hori egiteko momentu ona izan daiteke orain. Eta ez dago ezer berezirik egin beharrik, gure tradizioko edozer plater izan daiteke ederra: txipiroiak saltsan, kroketak… Badirudi halako platerak galtzen ari direla, eta sukalde tradizionala mantendu egin behar dugu. Momentu hauek onak dira horrelako aukerak aprobetxatzeko; momentu ederra da sukaldatu eta gure umeak gure errezetekin gogoratzeko.\nSupermerkatuetara beharrezkoa denean soilik joatea gomendatzen dute, jende pilaketak saihesteko. Despentsa ondo antolatzeko, zer aholku emango zenuke?\nErosketa konpultsibo horiek alde batera uztea gomendatzen dut, horrela gehiago jan bakarrik egiten baitugu. Eta edukitzekotan, zalantzarik gabe, lekaleak izatea gomendatuko nuke: lentejak, txitxirioak, babarrunak… Baita zerealak, arrozak, pastak eta halakoak ere. Eta nahiko fruta eta barazki. Gure sistema inmunea indartsu egoteko, bitaminak eta mineralak behar ditugu, eta horiek fruta eta barazkietan dauzkagu. Ez dut esaten beste dena ez denik jan behar, baina fruta, barazkiak eta lekaleak gomendatzen ditut, batez ere. Horrez gain, fruitu lehorrak, patata, arrain izoztua, jogurtak, esnea, haragia, irina, kontserbako frutak… erostea ere gomendagarria da. Beste aholku bat ere emango nuke: lehengaiak erosteko esango nieke herritarrei. Lehengaiak erosten baldin baditugu, kozinatu egingo dugu, eta kozinatutakoa, normalean, prestatuta erositakoa baino osasuntsuagoa izaten da.\nPazientziarekin eta umorearekin hartu beharko dugu dena.\nBai, bai. Nik uste dut honetatik denok zerbait positiboa aterako dugula, ez dut zalantzarik egiten. Denbora guztian txarrari begira ari gara, eta ingurua frustatuta dago. Begira diezaiegun egoera honek ematen dizkigun aukerei; hori guk egin behar dugu. Beti egoten gara siesta egiteko ametsetan, eta oraintxe da halakoak egiteko momentua. Giro onean egoteko aukera dugu.


Masterclass izozkigintzaz - Kutxa Fundazioa\nIzozkigile artisauen hirugarren belaunaldikoa, Papperino izozki-denden zuzendaria, Yon Gallardok irundarrak masterclass bat emango du datorren ostiralean Tabakalerako Kutxa Kultur-en. Gizarte Ekintzaren #izanezberdin programan parte hartzen dutenentzat (12 eta 17 urte arteko neska-mutikoentzat), Gallardok, “gelato”aren kontzeptu oso aurreratua daukalarik, zapore guztiz berriak sortzen ditu eta #izanezberdin izozkia sortu du, urtebetez bere izozki-dendetan salduko duena.\nIzozkien Master Klasa Yon gallardorekin, Kutxa Fundazioak antolatuta #izanezberdin programaren barruan.\nOstiralean, uztailak 8 // 17:00<19:00\nLekua: Kutxa Kultur (Sukaldea, 4. solairua Tabakalera)\nDoakoa. Beharrezkoa izena ematea.Izen emateak HEMEN. BETETA\nHondarribikoa izanik, Yonek Iparralden egin zituen batxilergoa bukatu arteko ikasketak. Izozkien munduan aritu nahi zuela argi eduki arren, gurasoen gomendioei jarraikiz, Madrilen informatika ikasketak egin zituen eta bertan bizi izan zen 4 urtez. Izozkietara itzuli aurretik, Yonek urte bete egin zuen Vancouverren (Kanada) bere ingelesa hobetzeko. Iruna itzuli zenean, familiako erreleboa hartu eta buru-belarri murgildu zen izozkigile lanetan, artisau-izozkigileen hirugarren belaunaldia osatuz.\nIzozkien tradizioa amaren aldeko aitonarengandik datorkio, Riminiko (Italia) Vittorio Bracone-rengandik alegia. Gaur egun, oraindik ere bere errezeta erabiltzen dute zenbait izozki egiteko. 1994an Irunen Papperino irekiz, bere gurasoek mugarri bat ezarri zuten izozkiaren kontzeptu guztiz abangoardista ezarriz, inguruan artean ikusi gabeko zapore berriak sortuz. Txiki-txikitatik Yonek bere aitari laguntzen zion lantegian eta ikasketak bukatu ondoren %100ean murgildu zen izozkigile lanetan. 2014an Yonek Papperinoko izozkigile kargua hartu zuen belaunaldi berri bati dagozkion aldaketak ezarriz.\nZapore berriak sortzeaz gain, Yonek artisau-izozkigilearen lana gizarteratzeko beharra ikusi zuen eta tailerrak ematen hasi zen, bezeroek izozki-bola bakoitzaren atzean dagoen lana hobeto uler zezaten. Sare sozialak, berriz, benetako izozkien zaleei osagaiak eta elaborazioko pausu ezberdinak azaltzeko tresna ezin hobea bihurtu ziren.


Bolivia eta ur eskubidea - Kaidara\nMaterial honen xedea, ura eta jabetasuna izateko eskubidearekin loturiko egoera jakin bat aztertzea eta justizia soziala lortzeko herritarren egintzak agertzea da.\nJardueraren hasieran artikulu bat irakurriko da, gaia bere testuinguruan kokatzeko. Ondoren, Cochabamban izaniko gertakari baten inguruan rol jokoa taldeka egitea proposatuko da. Jokoa bukaturik, Bolivian egiaz zer gertatu zen eta uragatiko liskarrean inplikaturiko agente nagusiek zein jarrera hartu zuten aztertuko da. Horren bidez, urarekin loturiko arazoez eta horien balizko konponbideez ikasleek ikuspegi orokorra izan dezaten lortu nahi da.


Herritarren botereaz - Tolosaldeko Ataria.\nTolosaldeko Ataria 2017-12-07 11:36 politika Anoeta\nKataluniako independentzia prozesuaren motorra izan dira CDRak. Bertan parte hartzen duten hiru kidek hitzaldia eskainiko dute gaur Anoetan.\nArgazkia: Argia.eus | Ikusi handiago | Argazki originala\nAzken hilabeteetan Kataluniako independentzia prozesuak hautsak harrotu ditu mundu osoan, eta baita Euskal Herrian ere. Urriaren 1ean independentzia erreferenduma egin zuten eta urriaren 27an Kataluniako Parlamentuak Errepublika aldarrikatu zuen.\nUkaezina da herritarren mobilizazioa izan dela independentzia prozesuaren motor nagusia. Prozesu honetan guztian, herritar horien bilguneak izan dira CDRak Errepublikaren Defentsarako Komiteak. Kataluniako herri askotan sortu ziren uda aurretik, eta bertan parte hartzen duten bost kidek hiru hitzaldi eskainiko dituzte Euskal Herrian; horietako bat gaur izango da, 18:30ean, Anoetako Gaztetxean.\nSergi Estevez (1991, Andorra) Bartzelonako Gracia auzoko komiteko kideak azaldu du horien sorreraren zergatia: «Urriaren 1eko erreferendumean eskolak defenditzeko sortu ziren. Horietako asko ezker independentistak bultzatu zituen, baina gaur egun hainbat ideologiatako herritarrek osatzen dituzte».\nEstevezek azpimarratu duenez, herritarren «desobedientzia uholdea» ezinbestekoa izan zen urriaren 1eko erreferenduma burutzeko: «Espainiako Estatuaren errepresioaren aurrean, herritarren mobilizazioak ahalbidetu zuen erreferenduma. CDRetan sekulako lanketa egin zen eta egun horretan ikusi genuen emaitza: desobedientzia ekintza ikaragarria».\nUrriaren 10ean, Carles Puidgemont Kataluniako Gobernuko presidenteak independentzia aldarrikapena bertan behera utzi zuen. Hori horrela, izena aldatu eta Errepublikaren Defentsarako Komiteak izena hartu zuten: «Kataluniako Gobernuaren zati bat espetxean dagoenez eta Kataluniako hainbat instituzio Espainiako Gobernuak kontrolatzen dituenez, herritarren mobilizazioa ezinbestekoa izango da independentzia prozesuak aurrera jarraitu eta Errepublika defenditzeko».\nHAUTESKUNDEAK, PROZESU KONSTITUZIOGILEA JOMUGAN\nKataluniako independentzia prozesuan hurrengo geltokia abenduaren 21eko hauteskundeak dira: «155. artikuluaren ondorioz inposatu dizkiguten hauteskundeak badira ere, CDRko kideek mobilizaziorako deia egin dugu. Ez dugu alderdi baten edo beste baten aldeko botoa eskatzen baina garrantzitsua da alderdi soberanistek gehiengoa lortzea», azpimarratu du Sergi Estevezek.\nIzan ere, nabarmendu du hauteskunde horien helburua dela «urriaren 1eko erreferendumaren emaitza eta urriaren 3ko greba orokorrean kalean demostratu genuena defenditzea. Ezin dugu atzera egin, ezin dugu autonomia estatutuaren aplikazioaz hitz egin», laburbildu du.\nZentzu horretan, Errepublika sortzeko prozesu konstituziogilea martxan jartzea da datozen hilabeteetako erronka: «Errepublika oinarrietatik eraikitzen hasi behar dugu, herritarrengandik, Errepublikak eduki soziala izan dezan».\nBatzar horietan alderdi politiko ugaritako jendea dago, baina eduki sozialaren inguruko gutxieneko dekalogo ideologikoa onartuta dute: «CDRek, ordea, ez dute Katalunia osoa hartzen eta jende gehiagorengana ailegatu behar dugu», azaldu du.\nKataluniako independentzia prozesua, gaur egungo egoera eta erronkak hizpide izango dituzte; gaur, Anoetako Gaztetxean, 18:30ean.\nPROZESU KONSTITUZIOGILEA MARTXAN\nKataluniako hainbat herri mugimenduk Kataluniako Prozesu Konstituziogilea garatzen hasi dira, Argia astekariak jaso duenez. Horretarako, Aixequem la República Errepublika Eraiki euskaraz lelopean, ekitaldia egin zuten abenduaren 2an Bartzelonan.\nKataluniako Parlamentuak Prozesu Konstituziogilearen planteamendua onartu zuen; horrela, prozesu parte-hartzailea martxan jartzea aurreikusi zuten, Asanblada Konstituziogilea eraikitzeaz gain. 155. artikuluaren aplikazioaren ondorioz, ordea, ez da prozesurik garatu.\nEkimen horren helburua prozesu hori martxan jartzea da: «Oinarri herrikoia duen eta debate sozial bat sortzeko gai den prozesu konstituziogile bat hasi behar dugu, ez dagoena alderdi politikoei lotua». Adierazi dute prozesu konstituziogilea ez dela prozesu juridiko hutsa, indar harreman materiala baizik: «Errepublika ez da soilik aldarrikatzen, eraiki egiten da. Nahi dugun errepublika inklusiboa da, demokratikoa, berdinzalea, feminista eta antiarrazista», jaso dute adierazpenean.\nAnoeta / Politika\nEstrasburgoko epaiari erantzuna eman diote Anoetan\nAnoetako herritarrek deialdia luzatu dute larunbateko manifestaziorako\nKarlos Apeztegiaren atxiloketa salatu du Anoetako Sortuk\nEskualdeko manifestazioa antolatu dute Altsasukoei elkartasuna adierazteko\nGiza katearen kate begi bat anoetarrek osatu dute\nUme motxiladunen inguruko erakusketa Anoetan\nAltsasuko gazteei elkartasuna adierazi diete Anoetan\n«Armak hartzeko nahia zapalkuntzak sortutako frustrazioarengatik da»\nSaharari buruzko dokumentala ostegunean


2021eko Euskerearen Ginkana sari ederragaz dator - bizkaie.biz\nBizkaie! 2021-01-07 09:45 Euskerea berbagai\nHelburuak hizkuntzakazko sentiberatasuna eta euskerearen erabilerea sustatzea dira.\n2021a modu dibertigarri eta positiboan hasteko proposamen batekin gatoz, lagun artean ondo pasetako eta euskararen alde erabiltzeko 3000€ irabazteko aukerea emonez. Gehiago, gehiagogaz eta gehiagotan egiten jarraitzeko indarra zabalduz: Euskerearen Ginkana 2021 Ekoguneak euskeraz eta euskereagaz dibertiduteko atontzen dauen taldekako lehiaketea da Euskerearen Ginkana. Zazpigarren edizino honetan be, Euskaltzaleen Topaguneak egingo ditu koordinazino lanak.\nHelburua herritarren artean hizkuntzakazko sentiberatasuna eta euskerearen erabilerea sustatzea da, hizkuntzen zein aniztasunaren jasangarritasuna eta hizkuntza-ekologiaren kontzeptuak ezagutzera emonez. Horretarako, urtero gai zehatz bat aukeratzen da eta egin beharreko probak gai horri buruzkoak izaten dira.\nNortzuk parte hartu leikie?\nLagun koadrilak, berbalagunak, guraso eta ikasle taldeak, berbakoadrillak, jai batzordeak, aisialdi taldeak, euskaltegiko lagunak, tokiko enpresak, kirol taldeak, talde feministak, ekologistak... Ondo pasetako gogoz dagozan 4-6 lagun batu eta osotu taldea (16 urtetik gorakoak izan behar dabe).\nLau aste iraungo dau Euskerearen Ginkanak: zezeilaren 3an hasi eta martiaren 3ra arte. Martiaren 20an final handia jokatuko da, Kutxa Ekogunean (Donostia) aurkezle oso berezi bigaz: Ilaski Serrano eta Kike Amunarriz, Mihiluze lehiaketako aurkezleak.\nLau proba online: zezeilean, beraz, astero proba bat egingo dabe parte-hartzaileek. Online ikusiko dabe zer egin behar dan, www.euskararenginkana.eus webgunean eta online bialduko dabe probea eginda.\nLau sari: puntu gehien dituen lau taldeak martiaren 20ko final handira pasauko dira. Talde finalista danek eroango dabe dute sari bana. Sari potoloena 3000€koa da, euskerearen alde egin nahi daben asmo hori egiteko (mendi ibilaldi bat euskaltegiko lagunakaz, euskerearen egun bat antolatu herrian, Errigorako saski pilo bat erosi eta eskolan banatu, futbito txapelketa bat koadrilen artean...).\nIzena emoteko epea urtarrilaren 11tik 31ra\nHamasei urtetik gorako 4-6 laguneko taldea osotu, www.euskararenginkana.eus webgunean sartu eta bertoko galdetegia bete behar da. Horrezaz gan, talde bakotxak bideo labur bat grabau behar dau, minutu bi ingurukoa, taldearen eta sariagaz babestu gura dan proiektuaren aurkezpen txiki bat eginez.\n3000 euro euskerearen alde erabilteko\nTalde irabazleak 3000€ jasoko ditu eta sariaren % 90 gutxienez, izena emoterakoan aurkeztutako euskerearen aldeko egitasmoa pagetako erabiliko dau. Talde finalista guztiek, gainera, sari bana jasoko dabe finalean parte hartu izana saritzeko.\nNahi izan ezkero, lehiaketaren oinarriak begitu hemen.


Vitoria-Gasteizko Udalaren web-orria - Gune berdeak hobetzea, haurrentzako eta nagusientzako gunea Iturritxu - Mendiola bidea - Zumakadi 76\nGune berdeak hobetzea, haurrentzako eta nagusientzako gunea Iturritxu - Mendiola bidea - Zumakadi 76\nBerdeguneen egoera hobetzea eta eguneratzea, eta haurrentzako eta zaharrentzako jolas-guneak sortzea.\nMendiola bideko plazan, Iturritxun eta Zumakadi kaleko 76 zenbakiko berdegunean (ikus erantsitako irudia).\nZumakadi kaleko 76 zenbakian dagoen berdegunea hobetzea (urkiak edo Himalaiako zedroa landatzea), gaur egun oso gutxi erabiltzen baita.\nMendiola bideko plazan hiri-altzarien hornidura hobetzea, altzariak zaharkituta baitaude. Plaza ez da batere erakargarria; monotonoa da, batere interesik gabea.\nHaurrentzako jolas-gunea sortzea (gertuen daudenak jendez gainezka egoten dira; gainera, plazak eguzki-argiztapen ona du, eta hori bereziki eskertzen da neguan). Mauricio Valdivielso plazakoa oso itzaltsua, hotza eta hezea da, eta ordezko aukera bat behar du.\nPertsona zaharrek ariketa fisikoa egiteko gune bat sortzea; izan ere, gaur egun Maurice Ravel lorategietan bakarrik dago horrelako gune bat.\nIngurune horretan jende asko bizi da eta BEI ibilgailuarekin lotutako plangintza berriak ditu, besteak beste. Aukera egokia da hiriko gune hori biziberritzeko, eta osagarri ezin hobea, hainbat ikastetxetatik oso gertu dagoelako.


Elhuyar anaiak - ZientziaEus\nElhuyar-Zubize familiaren arrastoen bila Parisera joan behar da, han ezkondu baitziren Jean eta Ursula 1746an. Medikuntza-ikasketak bertan eginak zituen Jeanek hiri hori izan zen bikote gaztearen bizilekua lan-kontuak zirela medio Bilbora joan ziren arte. 1753. urtean Jeanek Logroñon plaza lortu zuen eta han finkatu zen familia. Hiri honetan jaio ziren, beraz, Joan Jose (1754ko ekainaren 15ean), Fausto Fermin (1755eko urriaren 11n) eta Maria Lorentza (1757ko abuztuaren 8an). Ursula ama 1758an zendu zen eta Dominika Elizagairekin ezkondu zen berriro aita.\nJoan Jose Elhuyar.\n1772an aitak Fausto eta Joan Jose Parisera bidali zituen ikasketak egitera. “Le jardin du Roi” izeneko ikastetxean eman zituzten lehen urratsak; batez ere kimika eta mineralogia landu zituzten Elhuyar anaiek.\nOrduan kimika iraultza handian murgilduta zegoen. Bismutoa, nikela eta manganesoa, adibidez, garai horretan aurkitu zituzten eta nomenklatura berria ere orduantxe ari zen ezartzen. Lavoisier, Berthollet, Guyton de Morveau, Bergman, Scheele, Werner, eta abarren lanak ezagutzeko parada ezin hobea izan zuten bi anaiek.\n1777 eta 1778an Bergarako Erret Mintegiko laborategian hasi ziren lanean, baina laster joan ziren berriro bi anaiak Europara (Paris, Strasburg, Mannheim, Freiburg, Leipzig, eta abarretara) metalurgiari buruzko azken teknikak ikastera.\nAustrian eta Hungarian ibili ondoren, 1781ean Joan Jose Suediara abiatu zen eta Fausto Bergarara itzuli zen; bertan bere dotazioaren herena erabili behar izan zuen Darcet-ek esplikatutako teknika Saxoniatik ekarritako mineral bati aplikatu ahal izateko, Bohemia eta Saxoniaren mugako Zinnwald-eko eztainu-meatzetatik ekarritakoari, hain zuzen. 1782az gero, anaia Joan Joserekin batera egin zituen bere saiakuntzak.\nMinerala deskonposatu eta burdina eta manganesoa atera zituzten. Geratzen zen hondakina azido nitrikoz tratatuta, hauspeakin zuria lortu zuten. Gero azido klorhidrikoaz konbinatuz, hauspeakin horia lortzen zen (WO3 edo wolframio(VI) oxidoa, hain zuzen). Berau erreduzitzeko, xehetu eta ikatz-hautsarekin nahastuta ordu eta erdiz su bizian eduki zuten. Botoi gris moduko bat atera zen. Hatzetan hauts bihurtzen zitzaien, alerik handiena orratz-buruaren tamainakoa zelarik. Wolframio izeneko elementu kimikoa zen, munduan lehen aldiz Bergaran isolatua.\nAurkikuntza nagusi horren berri idatzita lehen aldiz Xabier Maria Munibe eta Azkoitiko Zalduntxoek osatutako Herri Lagunen Erret Elkartearen Gasteizko Batzarre Nagusian eman zen 1783an. Hurrengo urtean eta seguruenik Faustok idatzita, Frantziako Tolosako Zientzi Akademiak argitaratu zuen aurkikuntza-prozesuaren txostena. 1785ean Ingalaterran argitaratu zen, 1786an Alemanian eta ondoren Suedian.\nFausto eta Joan Jose Elhuyar anaiak gero urre, platino, zilar, kobre, burdinurtu eta abarrekin nahastuta wolframioaren aleazioak lortzen saiatu ziren.\nFausto Bergaratik Alemaniara eta Hungariara joan zen, Born-eko baroiak zilar-mineralak merkurioz tratatzeko asmatutako teknika ikastearren. Ameriketara teknikariak eramateko lanean ere ibili zen. Vienan 1787ko urriaren 16an Joana Raab-ekin ezkondu zen eta urte hartantxe frantsesez Dissertations métarlurgiques izeneko lana idatzi zuen, baina zoritxarrez ez da guganaino heldu.\nEspainiara itzuli zen Fausto eta 1788. urtera arte meatzetarako injineru eta teknikariak (alemanak asko) prestatzen aritu zen. Mexikora eraman zituen berekin hango ustiapenak hobetu eta berritzearren eta bertan 1792an “Real Seminario de Minas” izenekoa sortu zuen, hango lehen injineru-eskola, alegia. Joan Jose ere Ameriketara joan zen, Granada Berriko (gaur egungo Kolonbiako) meatzetan lan egitera. Mutis-en espedizio botanikoan parte hartzeko aukera izan zuen bertan lanean ari zela. Bogotan hil zen, 1796ko irailaren 20an.\n1821ean Agustin Iturbide (Mexikoko enperadorea izango zena) Ameriketara heldu zenean, Faustok bere kargua utzi eta Espainiara itzuli zen. Espainiako Meatzaritzako Zuzendaritza Nagusia antolatu zuen eta Espainiako mapa geologikoa prestatzeari ekin zion. Asturiasko meatzeak ere aztertu zituen.\nMeatzetako Zuzendari Nagusi eta Meatzaritza Eskolako zuzendaria zela, Madrilen hil zen 1833ko urtarrilaren 6an.\nElhuyar, Fausto Fermin


Susville - Wikipedia, entziklopedia askea.\n44° 54′ 57″ N, 5° 46′ 49″ E / 44.9158°N,5.7803°E / 44.9158; 5.7803Koordenatuak: 44° 54′ 57″ N, 5° 46′ 49″ E / 44.9158°N,5.7803°E / 44.9158; 5.7803\nPierre-Châtel, La Motte-d'Aveillans, La Mure eta Prunières\n648 (%52.3) 624 (%50.4)\nSusville Frantziako udalerri bat da, Isère departamenduan dagoena, Auvernia-Rodano-Alpeak eskualdean. 2013an 1.427 biztanle zituen.\n2007an Susville udalerrian erroldatutako biztanleak 1.427 ziren. Familiak 517 ziren, horien artean 143 pertsona bakarrekoak ziren (68 bakarrik bizi ziren gizonak eta 75 bakarrik bizi ziren emakumeak), 119 seme-alabarik gabeko familiak ziren, 195 seme-alabak dituzten bikoteak ziren eta 60 seme-alabak dituzten guraso-bakarreko familiak ziren.\n2007an 645 etxebizitza zeuden, 530 familiaren etxebizitza nagusia ziren, 32 bigarren erresidentzia ziren eta 82 hutsik zeuden. 460 etxeak ziren eta 177 apartamentuak ziren. 530 etxebizitza nagusietatik 265 bere jabearen bizilekua ziren, 238 alokairuan okupaturik zeuden eta 27 doan lagata zeuden; 4 etxek gela bat zuten, 33 etxek bi zituzten, 122 etxek hiru zituzten, 177 etxek lau zituzten eta 195 etxek bost zituzten. 388 etxek euren parking plaza propioa zuten azpian. 235 etxetan ibilgailu bat zegoen eta 201 etxetan bat baino gehiago zituzten.\nSusville udalerriko biztanleria-piramidea 2009an .\n2007an lan egiteko adina zuten pertsonak 907 ziren, horien artean 625 aktiboak ziren eta 282 inaktiboak ziren. 625 pertsona aktiboetatik 529 lanean zeuden (289 gizon eta 240 emakume) eta 96 langabezian zeuden (38 gizon eta 58 emakume). 282 pertsona inaktiboetatik 72 erretiraturik zeuden, 81 ikasten zeuden eta 129 "bestelako inaktibo" gisa sailkaturik zeuden.\n2009an Susville udalerrian 549 unitate fiskal zeuden, 1.413,5 pertsonek osaturik. Pertsona bakoitzeko diru-sarrera fiskalaren mediana urteko 14.415 euro zen.\n2007an zeuden 50 komertzioetatik, 1 material elektrikoaren fabrikazioko enpresa zen, 9 bestelako produktu industrialen fabrikazioko enpresak ziren, 13 eraikuntza enpresak ziren, 10 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 2 higiezinen enpresak ziren, 7 zerbitzu enpresak ziren, 2 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 15 zerbitzu publikoetatik, 3 ibilgailuen konpontzeko eta nekazaritza tresnetako lantokiak ziren, 1 ibilgailuen ikuskaritza teknikoko lekua, 1 igeltseroa, 1 margolaria, 2 zurginak, 1 iturgina, 3 argiketariak, 2 eraikuntza enpresak eta 1 jatetxe.\n2000. urtean Susville udalerrian 6 nekazaritza-ustiategi zeuden, 150 hektarea erabiltzen.\n2009an haur-eskola 1 eta 2 lehen-hezkuntzako eskola zegoen. Susville udalerrian lizeo teknologiko bat zegoen 105 ikaslekin.\nBNF: 15258301b (data)


Pablo Picasso margolari espainiar handiari buruz ez zenekien gauzak Sormenak linean\nPablo Ruiz Picasso (1881-1973) margolari malagarraren bizitza. George Braquerekin kubismoaren aitatzat jotzen zen, bitxikeriaz beteta dago.\nMundu mailan aitortutako bere margolanak historiako estimatuenen artean daude. Jarraian gertakari bitxi horietako batzuk ezagutuko ditugu.\n1 Bere lehen lanek guztiz bestelako estiloa zuten\n2 Arte akademia utzi zuen\n3 Lehenengo ikuskizuna garagardotegi batean egin zuen\n4 15 urte zituela egin zuen lehen mihise akademiko nagusia\n5 Pertsonaiak gizartearen marjinetan margotzen nituen\n6 Mona Lisa lapurtzea leporatu zioten\n7 Kubismoa sortu zuen Matisse-rekin lehiatuta\n8 Avignoneko andereñoak, lehen pintura kubista\n9 Bere margolanak historiako ekonomikoki baloratuenen artean daude\nBere lehen lanek guztiz bestelako estiloa zuten\nPicassoren hasierako lanek ez zuten zerikusirik estilo kubistarekin. Horietan errealitatearen irudikapen fidelagoa bilatzen zuen, perspektiba erabiliz. Hainbat esperimentazio aldi izan zituen, teknika desberdinak probatu zituen eta aurreko mugimenduek eragina izan zuten. Garai horien adibide bat da aldia urdina (Bere margolanek tonu hori eskuratzen dute, bere bizitzako une tristea izanik, kausetako bat Casagemas lagunaren galera izan zen), eragin inpresionistena.\nEpe honen ondoren hitz egiten dugu pink, Pariseko Montmartre auzo bohemiarrera bizitzera joan zenean eta pertsona ospetsuak margotzera dedikatu zenean, bere margoak tonu urdin batetik pastel arrosa gehiagora pasatuz.\nArte akademia utzi zuen\nHaurtzaroa Bartzelonan igarotako Picassok, Madrilera joan ondoren, arte akademia entzutetsu batean, San Fernando akademian, ikasi zuenean, utzi egin zituen. haien ideal modernistekin bat ez egiteagatik.\nLehenengo ikuskizuna garagardotegi batean egin zuen\nEls Quatre Gats bohemio modernisten artean Bartzelonako garagardotegi oso ospetsua izan zen. Han egin zuen Picassok bere lehen bakarkako erakusketa.\n15 urte zituela egin zuen lehen mihise akademiko nagusia\nTxikitatik Picassok margotu zuen, eta ez zen inoiz gelditu, 15 urterekin mihise handi bat sortuz, izeneko Lehen jaunartzea.\nPertsonaiak gizartearen marjinetan margotzen nituen\nPicassok margolanen bidez salatu zuen gizarteko zenbait pertsonaia marjinalen egoera, ikusgai jarriz. Zirkuko eta entretenimenduko pertsonaien irudikapena ere nabarmentzen du.\nMona Lisa lapurtzea leporatu zioten\nLeonardo de Vinciren Mona Lisa Louvretik lapurtzea egotzi zioten, bere lagun Apollinaire-rekin batera. Bi exoneratuak izan ziren, museoko langilea zen benetako lapurraren nortasuna ezagutu ondoren.\nKubismoa sortu zuen Matisse-rekin lehiatuta\n457PMALAGA 3. KARTELA.\nMatisse garai hartan Picassoren mehatxu profesionala zen, pintore berritzaile eta onenetarikoa zela aitortu baitzuten. Cézanne-ren eraginez, eta Matisse-ren aurka nabarmendu nahi, sortua Avignoneko andereñoak, garaian nagusi zen ikuspegiaren lege guztiak desafiatuz.\nAvignoneko andereñoak, lehen pintura kubista\nAskok uste dutenez, Bartzelonako Avignon kaleko bost emagaldu irudikatzen ditu margolan honek, eta ez Frantziako hegoaldeko herri politak. Bertan, Picassok bi dimentsiotako moduan margotzen ditu, triangelu eta erronbo sorta batera murriztuta, existitzen ez diren xehetasunekin. Orain arte errealitatea fidelki erreproduzitu nahi zenuen perspektibaren bidez. Picassok dena hausten du hainbat ikuspegitatik irudikatutako marrazki bizidunak erakusten dizkigu, guztiak lan bakarrean gorpuztuak. Horrela, bere aurpegiaren ezaugarriak angelu desberdinetako konposatuak dira, profil anitzetan ikusiko bagenitu bezala. Margolaneko mezuak emagalduen egoera salatzen du.\nGeorge Braque Picassoren ikuspuntuarekin bat egiten du, bere laneko elementu guztiak lehen planoan jarriz, perspektiba desafiatuz eta forma geometrikoak erabiliz. Kubismoa jaio da.\nArgazkigintzaren garapena (errealitatearen irudikapen fidelak zeuden jadanik, koadroan leiho bat baino zerbait gehiago bilatu behar zen) eta psikoanalisia (errealitatearen zentzu sakonagoa bilatuz) funtsezko eraginak dira kubismoan, non, ikuspegi berrietara irekitzeko, lanak ulertzeko beharrezkoa da lanak aztertzea (Hori dela eta, azalpen-testua lagun ohi zuten).\nBere margolanak historiako ekonomikoki baloratuenen artean daude\nPicassoren margolanen enkantetan prezioak ustekabeko mugetara iristen dira, artearen historia osoko garestienetakoak izanik.\nZuretzat, zer da artista handi honen bizitzako gauzarik bitxiena?\nArtikuluaren bide osoa: Sormena linean » General » Artistak » Pablo Picasso margolari espainiar handiari buruz ez zenekien gauzak


Genero-desberdintasunaren ebidentziaren aurrean, Kultura Comunicación eta Desarrollo KCD GGKEk hainbat gune jarri ditu martxan ikus-entzunezko komunikazioaren arloan emakumeen jabekuntza indartzeko.\nBideo-tailer partizipatiboa tresna honi buruzko jakinmina izan arren, erabiltzen ez duten emakumeentzat da.\nTailerraren bidez, parte-hartzaileek ikus-entzunezko tresnei buruzko ezagutza areagotu dezakete beren istorioak kontatzeko. Tailerraren helburua ikus-entzunezko bat egiterakoan kontuan hartu beharreko arlo guztiak jorratzea da.\nTailer hau emakume izatea eta ikus-entzunezkoak egitearen inguruko gogoeta sakonago gisa planteatu da, historikoki sakonki maskulinizatutako eremua baita.\nTailerraren egiturak hiru arlo lantzen ditu:\n· Teoria eta testuingurua: ikus-entzunezkoa eta emakumea.\n· Praktika eta ekoizpena: grabazioa eta gidoilaritza.\n· Postprodukzioa: talde-edizioa.\nJarduera honetan, oinarrizko alderdi teknikoak landuko dira, eta, aldi berean, baterako lan esperientzia eskainiko da, edukiak zein gogoetak talde gisa sortuz. Prozesuaren emaitza parte-hartzaile guztien artean egindako bideoa izango da.\nIzen ematea doakoa izango da eta grabaziorako tresna beharko da soilik, mugikorra edo argazki kamera (reflex) edo bideo kamera.\nDatak: 2021eko apirilaren 26tik 30era arte.\nHizkuntza: Gaztelaniaz. Lekua: Bilborock-en, Meseedetako Kaia, 48003 Bilbo. Leku mugatuak: 9 pertsona. Irakaslea: Itxaso Díaz.\nIZENA EMATEAKO: https://forms.gle/jpP2vHAqojDChnxf7


Udalak argitaratu egin du “Gazte-lonjak erabiltzeko gida”, gazteei nahiz jabeei aholkularitza emateko asmoz | zuIN\nUdalak argitaratu egin du “Gazte-lonjak erabiltzeko gida”, gazteei nahiz jabeei aholkularitza emateko asmoz\nGazte-lonjak erabiltzeko gida eskuragarri dago jada udal webgunean. Etxabeen erabilera egokia bermatzeko 8 puntu jasotzen ditu, etxabea erabiltzen dutenek nahiz jabeek bete beharrekoak. 8 puntu horietan jorratzen dira azpiegiturei, edukierari, zarataren kontrolari, higieneari, animaliei, erantzukizun zibileko aseguruari, berotze-sistemei eta sarbideei buruzko alderdiak. Kontratuaren inguruko baldintza orokorren eta programan izena emateko moduen berri ere ematen da.\nPrograman izena emateko prozesua errazteko asmoz, udal langileak Laudioko gazte-lonjetatik igaroko dira; bisita horietan, programa zertan datzan azalduko diete gazteei, zalantzak argituko dizkiete eta etxabeek izan behar dituzten baldintza minimoak lortzen lagunduko diete.\nGazteek, jabeek nahiz auzokideek Lonjakidetzarekin harremanetan jartzeko bi modu prestatu dira: 94 412 66 58 eta 654 17 65 42 telefono zenbakien bidez edo posta elektronikoz gaztelonjak@laudio.es.\n← KZGuneako ikastaroak\nZer eman datozen urteetako Euskarari →


biodiversidad « Atariaren bloga\nKategoriak: Educación ambiental, Ingurumen hezkuntza @eu — Etiketak: Ataria, bioaniztasuna, biodiversidad, Conservación, ingurumen hezkuntza — CEA — 9 iraila 2021 13:27\nKlima-aldaketa errealitate bat da eta urtez urte ikusten ari gara biodibertsitatean eragiten dituen ondorio suntsitzaileak; hala ere, komunitate zientifikoaren kezka handienetako bat da tenperaturen gorakadak eragindako permafrostaren urtzea. Geihago…\nKategoriak: Herritarren Zientzia — Etiketak: biodiversidad — CEA — 28 maiatza 2021 12:08\nKaixo, lagunak! Dakizuenez, gure udalerriko tximeleten biodibertsitatea ere aztertzen dugu Gasteizko Herritarren Zientzia Sarean. Izan ere, haientzako bi kontserbazio-programa ditu Sareak: bata, egunekoentzat, eta bestea, gauekoentzat.\nGaur, programa horietan parte hartzen dutenek topa dezaketen oso fenomeno bitxi bat komentatu nahi dizuegu: erdia emeak eta erdia arrak diren tximeletak. Anomalia horri “ginandromorfismo” izena ematen zaio (“gyne”, emea, eta “andro”, arra).


HERRIRA BRUSELAN | Zuialde Herri Informazioa\nPosted: 2013/03/10 in Euskal Preso eta Iheslari Politikoak\nBruselara egindako bidaiaren emaitza positiboa azpimarratu du Herrirak\nMartxoaren 4tik 8ra bitartean Bruselan egindako harreman dinamika oso positibotzat baloratu du Herrira mugimenduak. Bilbon egindako agerraldian, Europako Hirirburura joandako delegaritzaren parte izan diren Beñat Zarrabeitia Herrirako kidea eta Jone Artola -28 urte espetxeratuta daraman eta 197/2006 doktrina aplikatuta duen Joseba Artola presoaren arreba- Etxerateko kidea izan dira.\nZarrabeitiak azpimarratu duenez, Europarlamentari ezberdinekin egindako bilkuretan mezu argi bat trasladatu da: Bakeak aukera bat merezi du Euskal Herrian eta bake prozesuan sakontzeko urrats positiboak ematearen beharra ezinbestekoa dela. Bide horretan, euskal preso politikoei aplikatzen zaizkien salbuespeneko neurriekin amaitzeak berebiziko garrantzia duela adieraziz. Horien artean, datorren martxoaren 20an Europako Giza Eskubideen Auzitegian berraztertuko den Ines del Rio eta 197/2006 doktrinaren aplikazioa giza eskubideen urraketa bezala nabarmenduz.\nBidaiak arrasto positiboa utzi du, bai kualitatiboki bai kuantitatiboki. Orotara, 14 Estatu ezberdinetako 25 europarlamentarirekin izan gara. Talde parlamentario guztietako ordezkariekin batzartu gara. Hortaz, Talde popularreko kideekin -Csaba Sogor errumaniako europarlamentariarekin- edo talde sozialistako Eric Andrieu frantziarra eta Emer Costello irlandarrarekin. Liberalekin, besteak beste Izaskun Bilbao jeltzalearekin, Berdeekin, Ezkertiarrekin edo European Free Alliance-rekin izan gara baita.\nRezeptibitatea nabaritu du delegaritzak, baita jakinmina ere eta europarlamentari ugariren eskandalizazioa 197/2006 doktrina bezalako neurri erretroaktiboen aplikazioaren berri jasotzerakoan. Bilkura emankorrak izan dira eta hurrengo egunetan ekimen ezberdinetan bilakatuko direnak.\nEuroparlamentariekin biltzearekin batera, Bruselara joandako delegaritza Flandriako parlamentuko ordezkari ezberdinekin izan da eta giza eskubideen alorrean lanean ari diren Gobernuz Kanpoko Erakundeekin batzartu da. Bost egunetako agenda intentso eta produktiboa osatuz.\nAzkenik, Jone Artolak senideek pairatzen duten egoeraren berri Europako Instituzioetara eramatearen garrantzia azpaimarratu du. Izan ere, euren eskubide zibil eta politiko guztiak indarrean dituzten ehunka euskal eta europar hiritar espetxe politikak eragindako giza eskubideen urraketak nabariak lehen pertsonan sufritzera kondenatuak baitaude.\nARABAko BERTSO TXAPELKETAko FINALA!!!


Elizondoko komisaldegira egindako bisitan foruzain gehiago ekarriko dituztela jakinarazi dute - Erran.eus\nElizondoko komisaldegira egindako bisitan foruzain gehiago ekarriko dituztela jakinarazi dute\nTtipi-Ttapa 2018-02-21 09:17 Gizartea Baztan Elizondo\nGaur egun 15 foruzainek egiten dute lan eta iaz 269 gertakari penal artatu zituzten\nNafarroako Gobernuko Lehendakaritza, Funtzio Publikoa, Barne eta Justizia kontseilaria den Maria José Beaumontek Elizondoko Foruzaingoaren komisaldegia bisitatu zuen otsailaren 20an. Gaur egun 15 foruzain ari dira lanean eskualde zabal bati arreta emanez, eta laister kopuru hori handituko dela jakinarazi zuen.\nElizondoko komisaldegitik, Baztan, Bortziriak, Malerreka, Bertizarana, Sunbilla eta Xareta aldeko herriei ez ezik, Arano, Goizueta, Anue, Lantz, Odieta eta Ultzamakoei ere arreta ematen zaie, 27 udalerri eta 26.000 bizilagun denera. Joan den urtean, 269 gertakari penal artatu zituztela jakinarazi zuten.\nBeaumont kontseilariak Joseba Otondo Baztango alkatearekin eta Florentino Goñi herrilan zinegotziarekin bisitatu zituen Elizondoko komisaldegiko instalazioak eta komisaldegiaren argazki bat jaso zuen oparitzat.\nAipatzekoa da Elizondora etorri baino lehen Beaumont kontseilariak Altsasuko komisaldegia ere bisitatu zuela otsailaren 20an. Honetan, Sakana eta Larraun alde guztiari ematen zaio arreta, baita Leitza eta Aresori ere. Iaz 605 gertakari penal artatu zituzten Altsasuko komisaldegian.\n4 Mugaldekoak Band taldeak kontzertua eskainiko du ortzirale honetan Erratzun


Euskal AEko ondasun-esportazioak 2018ko urrian %17,7 gehitu ziren eta inportazioak %19,0\nHomeGaiak0Prentsa Oharrak Euskal AEko ondasun-esportazioak...\nKANPO MERKATARITZAREN ESTATISTIKA (KAMEE). 2018ko urria\n2018ko lehen hamar hiletako metatuan esportazioak %9,0 hazi dira eta 21.600 milioi euro pasakoak dira\nEuskal AEko ondasun-esportazioak %17,7 gehitu ziren 2018ko urrian urte artean, Eustaten arabera. Guztira, 2.543 milioi euro izan ziren; aurreko urteko hilabete berean, aldiz, 2.160. Ondasun energetikoen esportazioak %32,6 gehitu ziren; ez-energetikoenak, %15,7.\nBizkaia da lurraldea zeinek izan duen hazkunderik nabariena, %29,7rekin. Izan ere, gehitu dira hartan hala Ondasun ez-energetikoen esportazioak (%28,9) nola, oroz gain, energetikoenak (%31,4). Gipuzkoan, oro har, esportazioak %12,0 gehitu dira, eta Araban %7,1.\nEuskal AEko ondasun-inportazioak %19,0 gehitu dira, orotara 1.928 milioi eurora. Inportazio energetikoak %59,4 hazi ziren eta ez-energetikoak %5,7. Lurraldeka, Bizkaiko inportazioak %26,0 hazi ziren, Gipuzkoakoak %16,9 eta Arabakoak %2,6.\n48 jarduera-adar nagusiak aztertuta (A86), eta esportazioei begira, nabarmena da hil horretan Motor ibilgailuen fabrikazioari lotutako produktuen esportazioen jaitsiera (%7,9); jarraitzen du izaten esportazio-bolumen handiena duen adarra (guztizkoaren %21,5), nahiz eta izan aurtengo urtarrilean guztizkoaren %29,5. Garrantzian bigarren (guztien %11,9), Siderurgia, %65,2ko gehikuntzarekin; hirugarren (guztien %11,0), Kokeriak eta petrolioa fintzea, %41,1eko gehikuntzarekin. Halaber, azpimarragarria da Kautxuzko produktuen hazkunde garrantzitsua, %77,5. Bestalde, Burdinazkoak ez diren metalen ekoizpeneko adarra da bakarra, lehen hamarren artean eta Motor ibilgailuen fabrikazioari lotutakoa alde batera utzita, zeinetan jaitsierarik izan den hilabete horretan, %4,9koa.\nXehekiago, 958 esportazio-partidetan lehenak dira Petrolioaren olioak, 5-10 pertsonarentzako turismoak, Automobilentzako zati eta osagarriak, Zamak garraiatzeko ibilgailu automobilak eta Kautxuzko pneumatiko berriak. Bosten artean guztizkoaren %33,3 dira urrian, 846,4 milioi euroko balio batuarekin; horietatik, 613,4 dira automobilaren sektorearenak. Lehen 25 posizioetan diren partiden artean, nabarmenak dira hazkunde hauek urte artean: Metalak lantzeko makinak, prentsak barne (%235,7), Hodi eta profil baoak, soldadura gabeak, burdina edo altzairuzkoak (%168,8), Kautxuzko pneumatiko berriak (%122,0) eta Transformadore elektrikoak, bihurgailu elektriko estatikoak eta erreaktantziako bobinak (%114,8). Azpimarratzekoa da halaber, baina kontrako zentzuan, 5-10 pertsonarentzako turismoetan izaniko jaitsiera (-%29,0).\nUrrian bost herrialde (Frantzia, Alemania, AEB, Erresuma Batua eta Herbehereak) izan dira bezero nagusiak, zeren Euskal AEk esportaturiko guztiaren %50,9 hartu baitute. Lau 28-EBkoak dira, nora joan diren esportazioen %66,7; %17,8ko hazkundea da hori aurreko urteko hil beraren aldean.\nInportazioak jarduera-adarren arabera miatuak (A86), ikusten da ezen garrantzitsuenak, Erauzketa-industriak eta petrolioarenak (guztien %30,7), %53,3ko igoera izan duela. Bada, halaber, hazkunderik garrantzian hurrengoak diren adarretan: Siderurgia (%33,5) eta Erabilera orokorreko makineria (%13,6), salbu eta Motordun ibilgailuak, non %10,7ko jaitsiera izan den.\nHilabete honetan gure inportazioak nagusiki hemendik etorri dira eta garrantzia-hurrenkera honetan: Alemania, Frantzia, Txina, Errusia eta Norvegia; azken bi herrialdeotatik izaera energetikokoak izan dira.\n2018KO LEHEN HAMAR HILETAKO METATUA\nOndasunen kanpo-merkataritzan Euskal AEn, 2018ko lehen hamar hiletan, 4.703 milioi euroko saldo positiboa dago\nLehen hamar hiletan, guztira, Euskal AEko esportazioak %9,0 hazi dira aurreko urteko aldi beraren aldean (1.788,6 milioi euro gehiago), zeinek ekarri baitu merkataritza-saldoa 350,1 milioi eurotan sendotu izana aurreko urteko aldi berean erregistratu zenaren aldean.\nBizkaiko esportazioak, azterturiko aldian, Euskal AEko inportanteenak dira, 8.881,9 milioiko metatuarekin eta %12,2ko hazkundearekin. Araban hazkundea %7,7koa da (6.465,1 milioi) eta %6,1ekoa Gipuzkoan (6.311,9 milioi). Produktu-mota aztertuta, “Produktu ez-energetikoetan” da kontzentratzen aipaturiko hazkundea, 1.442,3 milioi gehiagorekin, eta “energetikoek”, aldiz, 346,3 milioi jarri dizkiote delako hazkundeari, den-dena termino nominaletan.\nEsportazio-bolumenaren araberako 25 jarduera-adar nagusietan (A86), salmentetan hazkunderik izan da hemeretzitan urteko lehen hamar hiletako metatuan, eta seik bakarrik izan dute jaitsierarik. Pisu handienekoetan ohargarria da hazkundea Kokeriak eta petrolio-fintzeari loturiko produktuetan (%23,9), 1.808,0 milioi euroko kopurura iritsita, aurreko urteko aldi berean esportaturikoa baino 349,2 milioi gehiago.Hazi dira baita ere Siderurgia, %22,7, eta Kautxuzko produktuak, %17,9. Halaber, adar esportatzaile nagusia (5.410,4 milioi, guztiaren %25), Motordun ibilgailuen fabrikazioari loturiko produktuena, %7,6 gehitu da.\n2018ko lehen hamar hiletako ranking esportatzailean Alemania da herrialde hartzaile nagusia, esportaturiko guztiaren %15,3rekin. Alemaniaren ondoren Frantzia (%15,1) eta AEB (%8,3) daude. Hiruren artean, Euskal AEk esportatzen duenaren ia %38,7 dute hartzen.\nInportaturikoaren metatua 2018ko urrira arte, Euskal AE osorako, 16.955,7 milioi eurokoa da. Zifra hori konparatuz urte artean, 2017ko aldi berean erregistratu zena baino 1.438,4 milioi gehiago dira. Bizkaia da gailentzen inportazioen hazkunde horretan, 896,8 milioi hartzen baititu guztizkotik (%62,3); Arabak, 263,0 milioi; Gipuzkoak, 278,6 milioi. “Produktu energetikoen” inportazioa %15,3 hazi da, eta “Produktu ez-energetikoena” %7,0.\nOndasunen kanpo-merkataritzan Euskal AEn, 2018ko lehenengo hamar hilabeteetan, 4.703,3 milioi euroko saldo positiboa dago, aurreko urteko aldi berean atzemandakoa baino 350,1 milioi gehiago, zeina den %127,7ko estaldura-tasa. Tasa hori 100en gainetik dago (gehiago esportatzen dugu inportatzen duguna baino) 28-EBko herrialde ia guztietarako, salbu eta Irlanda, Luxenburgo eta Bulgariako kasuetan. Alemaniarekiko %135,7koa da, eta Frantziarekiko eta Erresuma Batuarekiko %204,4 eta %218,2koa, hurrenez hurren.


UGT-Euskadik uste du Arcelorrek ere Sidenorren antzeko erabakia har dezakeela. Argazkia: EITB Media\nAntonio Rios UGT-Euskadiko Industria Federazioko idazkari nagusia kezkatuta agertu da, Sidenorren iragarpenaren ondotik, beste altzairutegi batzuek ere antzeko neurriak hartuko dituztelako, argindarraren prezio "neurrigabeagatik".\n"Uste dugu prezio horiek aurretik zailtasunak zituzten beste lantegi batzuk herrestan eramango dituztela. Beldur gara Arcelor edo Nervacero bezalako altzairutegiei ere eragingo diela eta ezin izango diotela garestitzeari eutsi", ohartarazi du.\nRiosek Europa Press albiste agentziari eskainitako adierazpenetan esan duenez, "Espainiako Gobernuak eta argindar enpresek ezer egiten ez badute, arazoa edukiko dugu. Gutxi-asko, enpresek gelditu beharko dute, eta pena da ekoizpena zein eskaera handia zelako".\nHori horrela, garestitze horren kontra zerbait egin dezaketenak jomugan jarri ditu sindikalistak. Riosen hitzetan, "garestitzeak herritarrei eragiten die, baina zenbaitetan ez gara jabetzen enpresei ere asko eragiten diela, jarduera eteteraino".\n"Arazoa are larriagoa izango da Euskadin, siderurgiaren sektorea oso indartsua delako. Ea konponbidea topatzen diogun, prezioak gehiago kontrolatzeko eta enpresei erraztasunak emateko", adierazi du.\nRiosen esanetan, energiaren prezioak "altzairutegiak geldiaraziko ditu", eta aldi baterako lan erregulazioak egon daitezkeela ohartarazi du.